बाबूजी, एगो आदमी के दाम कतना होखेला?\nFriday, 23 August, 2019 | India\nएगो आदमी के लोहा-लक्कड़ के दोकान रहे। जब उ आदमी दोकान प जाये त अपना संगे अपना छोटका बेटा के भी ले जाए। एक दिन अपना बाबुजी के काम करत देख उ बचवा सवाल कईलस .... बाबुजी, एह दुनिया में आदमी के कतना दाम होई?\nएगो छोट बच्चा के मुंह से ऐह तरे के सवाल सुन ओकर बाबुजी त अचरज में पर गईले। तनिका देरी सोचला के बाद कहले..... बेटा, कवनो आदमी के दाम लगावल बाड़ा मुश्किल काम ह। आदमी के दाम केहु नईखे लगा सकत, काहेंकी इंसान अनमोल होखेला।\nबेटा - बाबुजी, का सभ आदमी कीमत अवरू महत्व बराबर होखेला?बाबुजी - हां बेटा, सभ आदमी बहुते कीमती अवरू महत्वपूर्ण होखेले। छोट बच्चा के इ बात समझ में ना आइल, फिर उ आपन बाबुजी से सवाल कईलस.....बाबुजी, अगर सभ केहु बराबर होखेला त दुनिया में केहु के ढेर मान-सम्मान, त केहु के कम काहें बा?\nअबकी बेर बेटा से सवाल पुछला प ओकर बाबुजी जवाब देवे के बदला एगो अर्हा (बता) देले, कहले ..... बेटा गोदाम में एगो लोहा के रड़ राखल बा, जा तनी ले ले आव त। बेटा कहलस - ना बाबुजी, पहीले हमरा सवाल के जवाब दिही, ओकरा बाद हम रड़ ले आईब। बाबुजी कहले..... पहिले रड़ त ले आव, ओकरा बाद हम आराम से तहरा सवाल के जवाब देब। बेटा मान गईल आ जाके रड़ ले आइल।\nरड़ ले आवते ओकर बाबुजी सवाल पुछले..... बेटा एकर कीमत कतना दाम होई?बेटा - एकर दाम 300 रूपिया बाटे। बाबुजी- अगर हम एकर बहुते छोट-छोट कांटी (कील) बना देब त एकर दाम कतना हो जाई? बेटा कुछ देर सोचलस अवरू कहलस ... तब त इ अवरू महंगा हो जाई, लगभग 15,000 रूपिया हो जाई। बाबुजी- अगर हम ए लोहा से घड़ी में लागेवाला स्प्रिंग बना दी त एकर कतना दाम हो जाई?\nबेटा अब अझुराए लागल रहे, कुछ देर जोड़-घाटाव कईलस, ओकरा बाद खुश होके कहलस...... तब त बाबुजी एकर दाम बहुते ढेर हो जाई, 15,000 से भी बहुत ढेर हो जाई।बाबुजी अपना बेटा के समझा के कहले - ठीक एही तरे आदमी के कीमत एह से ना होखे की अभी उ का बा। आदमी के किमत एकरा प होखेला कि उ कतना काबिल अवरु मेहनती बाटे। अब बेटा अपना बाबुजी के बात समझ गईल।\nकहानी त खतम हो गईल, लेकिन रउआ सभे ए कहानी के मतलब समझनी की ना?अगर अभियो ना समझल होखी त जान लिहि कि, कवनो आदमी के कीमत केहु नईखे लगा सकत।\nहर आदमी के कीमत ओकर गुण-अवगुण से होखेला। मान लिहि कि, कवनों आदमी खेती-बाड़ी करता, त ओह समय उनुकर कीमत कुछ अवरू होई, बाकी ओहि आदमी के जब कवनों स्कूल में मास्टर के नौकरी लाग जाए त उनुकर कीमत कुछ अवरू हो जाई। बढ़े भा मत बढ़े, लेकिन किसान अवरू शिक्षक के किमत कम से कम एक ना रह जाई। अब बढ़ी कि घटी, एकर फैसला त स्थिति अवरू जरूरत करी।\nFirst Update: 06 May, 2014 05:35 PM


अजय दीक्षित के शानदार शुरुआत – Anjoria\nभोजपुरी सिनेमा के एक्शन स्टार अजय दीक्षित एह साल २०११ में आपन शानदार शुरुवात हालिया रिलीज़ फिल्म “करेंट मारे गोरिया” से कइले बाड़न. एह फिल्म में ऊ एगो ईमानदार पुलिस अधिकारी के भूमिका में बाड़े. पिछला शुक के रिलीज भइल “करेंट मारे गोरिया” के शानदार सफलता मिलत दिखाई दे रहल बा. मारुती क्रियेशन का बैनर में निर्माता रमन पंचौरी अउर आभा सिंह आ निर्देशक टी .बौबी सिंह के एह फिल्म में अजय के किरदार के बहुते लोग पसंद करत बा. एह बढ़िया शानदार शुरुआत से अजय आ फिल्म के पूरा यूनिट उत्साहित बा.\nअजय दीक्षित के अगिला फिल्म आवे जा रहल बा “पापी के पाप काहे गंगा धोये” जवना के निर्देशक बाड़े ब्रजभूषण. बढ़िया कहानी आ ब्रजभूषण के कुशल निर्देशन का चलते एहू फिल्म के सफलता तय मानल जा रहल बा. अगिला महीना अजय दीक्षित के एगो अउरी फिल्म आवे जा रहल बिया “बागी”. लेखक – निर्देशक ए॰आर॰एस॰ सरकार के एह फिल्म के कहानी मात्र बीस घंटे के बावे. ईंट भट्ठा पर काम करे वाला कामगारन पर होखे वाला अत्याचार के कहानी बयां करे वाली एह फिल्म के विषय लीक से हटके बा. फिल्म में उनका अपोजिट बाड़ी नवोदित नायिका रानू पाण्डेय. बहरहाल अपना शानदार शुरुवात के चलते अजय आ उनुका निर्माता निर्देशकन के हौसला बुलंद बा.


‘विश्व’ भोजपुरी सम्मेलन के ‘बड़हन’ आयोजन खटाई में – Anjoria\n‘विश्व’ भोजपुरी सम्मेलन के ‘बड़हन’ आयोजन खटाई में\nदिसम्बर 11, 2015 विश्व भोजपुरी सम्मेलन\nपरधानी चुनाव का दौरान गाँव पर भोजपुरी पत्रिका पाती के संपादक डा॰ अशोक द्विवेदी से भइल मुलाकात में काशी हिन्दू विश्वविद्यालय के प्रोफेसर डा॰ अवधेश प्रधान बतवलन कि मारीशस यात्रा का दौरान यूपी के मंत्री अम्बिका चौधरी ओहिजा मंच से एलान कइले रहलन कि ‘बीएचयू में विश्व भोजपुरी सम्मेलन करावल जाई आ एहला धन के इंतजाम यूपी सरकार का तरफ से कइल जाई. भोजपुरी अध्ययन आ अनुसंधान वगैरह खातिर दू करोड़ दीहल जाई!’ बाद में अंबिके चौधरी मंत्री नइखन रहि गइल त उनका वादा के पुराई के!\nडा॰ प्रधान आ प्रो॰ सदानन्द शाहीओ ओह मारीशस यात्रा में रहलन. डा॰ प्रधान बतवलन कि ओहिजा से लवटला का बाद सम्मेलन के आयोजन आ प्रचार प्रसार के तइयारिओ शुरू क दीहल गइल. भोजपुरी अध्ययन केन्द्र के समन्वयक प्रो॰ साही एह सिलसिला में प्रदेश सरकार आ मंत्रीजी से सहायता लेबे खातिर लखनऊ के दउड़ो लगवलन बाकिर कुछ होखत लउकल ना. से अब एह हालात में भोजपुरी सम्मेलन होखे के कवनो आसार नइखे लउकत.\nजान जाईं जे एही तरह कुछ महीना पहिले हमहन के माननीय मुख्य मंत्री अखिलेश यादव एलान कइले रहलन कि उत्तर प्रदेश में भोजपुरी अकादमी के जल्दिए गठन क दीहल जाई. ओह घरी पूर्वांचल के आस बन्हाइल रहुवे कि पटना, दिल्ली आ भोपाल का बादे सही बाकिर यूपीओ में ओकरा भाषा भोजपुरी के अकादमी के गठन हो जाई. बाकिर उहो एलान ढपोरशंखिए निकलल आ लागत नइखे कि वइसन होखे वाला बा.\nभोजपुरी अपने लोग के उपेक्षा आ दंश के शिकार होखत आइल बिया. एही इलाका के हिन्दीवादियन के अड़ंगेबाजी से भोजपुरी के ओकर हक नइखे मिल पावत. जीवन्त संस्कृति आ संपन्न साहित्य होखला का बावजूद एह भाषा के ऊ गरिम नइखे मिलत जवना के ई हकदार बिया.\nभोजपुरी के हाल पर विचार बतकही आ कवि गोष्ठी\nभिखारी ठाकुर के जयन्तिओ का दिने सून पड़ल रही उनकर गाँव


टटका खबर, बुध ८ फरवरी २०१२ – टटका खबर\nसुपौल जिला के निर्मली में कोसी पर बनल महासेतु के उद्घाटन आजु केन्द्रीय सड़क परिवहन मंत्री डा॰सी॰पी॰ जोशी कर दिहलन. साल उनइस सौ चौंतीस का भूकंप में ई पुल ध्वस्त हो गइल रहे. अब एह नया पुल के बन गइला से मधुबनी आ सीमांचल का बीच आइल गइल बहुते आसान हो जाई. चार लेन वाला एह पौने दू किलोमीटर लमहर पुल एहिजा के लोग खातिर लाइफ लाइन बावे.\nआजु पहिला दौर के मतदान में बरखा का चलते मतदाता लोग के उत्साह तनी मधिम पड़ गइल बाकिर दुपहरिया में घाम निकलला का बाद तनी तेजी आइल. कुल मिला के चउँसठ फीसदी मतदान होखे के खबर बा. कहीं से कवनो अप्रिय घटना के समाचार नइखे. आजु का चुनाव का बाद हर पार्टी आपन आपन आकलन लेके बाकी के दौर खातिर आपन रणनीति तय करे में लागल बिया.\nदुसरा, तिसरा आ चउथा दौर के चुनाव वाला इलाकन में प्रचार के काम मे तेजी आ गइल बा. दुसरका दौर के मतदान एगारह फरवरी के होखे वाला बा. पाँचवा दौर के मतदान वाला सीटन पर नाम वापसी के आजु आखिरी दिन रहुवे. एहिजा तेईस फरवरी के मतदान करावल जाई. छठवाँ आ सातवाँ दौर खातिर अबही परचा दाखिल करे के काम चलत बा. छठवाँ दौर के परचा दाखिला के आखिरी तारीख नौ फरवरी बावे जबकि सातवाँ दौर खातिर तेरह फरवरी.\nयूपी के माध्यमिक शिक्षा परिषद के अध्यक्ष संजय मोहन के अज गिरफ्तार कर लिहल गइल. उनुका पर टीईटी के आनलाइन परीक्षा में अनियमितता करावे के आरोप बा. पिछला साल इकतीस दिसंबर के पाँच गो आदमी के गिरफ्तार कइल गइल रहे जवनन का लगे से बारह करोड़ रुपिया बरामद भइल रहे.\nबलिया आ गाजीपुर में आजु मायावती के सभा भइल जवना में बड़हन भीड़ जुटल रहे. अब लोग आकलन लगावे में लागल बा कि ई खाली भीड़े रहल कि वोटो में बदली. मायावती कहली कि दू साल में राज्य में हर जगहा निरन्तर बिजली मिले लागी.\nइलाहाबाद उच्च न्यायालय निर्वाचन आयोग के निर्देश लाँघे का आरोप में दू गो टीवी चैनलन के नोटिस जारी कर दिहलसि. एह चैनलन पर ओपिनियन पोल देखावे के आरोप बा.\nसुप्रीम कोर्ट असम सरकार के फैसला का खिलाफ दायर याचिका खारिज करत कहलसि कि अधिका रिक्ति होखला का बावजूद विज्ञापित जगहा से बेसी के बहाली कइल संविधान विरोधी होखी आ विज्ञापन में दिहल रिक्ति से बेसी के बहाली ना कइल जा सके.\nगुजरात उच्च न्यायालय साल २००२ के गोधरा दंगा का बाद भड़कल हिंसा ना रोके खातिर नरेन्द्र मोदी सरकार के कड़ा आलोचना कइलसि. साथही एह दौरान ध्वस्त भइल लगभग पाँच सौ धार्मिक स्थल खातिर मुआवजा देबे के निर्देश दिहलसि. कहलसि कि जब मकान खातिर मुआवजा दिहल गइल त धार्मिक स्थल के भइल नुकसानो खातिर मुआवजा मिले के चाहीं.\nकर्नाटक विधानसभा में कार्यवाही का दौरान अपना मोबाइल फोन पर तथाकथित अश्लील वीडियो देखत मिलल तीन गो मंत्री आजु इस्तीफा दे दिहलन आ कहलन कि पूरा घटना के जाँच होखे के चाहीं. विधानसभा एह कांड के जाँच करे खातिर छह सदस्य के समिति बना दिहलसि जवना में तीन गो सदस्य कांग्रेस के बाड़े. एह समिति के आपन रिपोर्ट १२ मार्च ले दे देबे के कहल गइल बा.\nआजु ओड़िशा में बालेश्वर का ललगे चान्दीपुर एकीकृत परीक्षण केन्द्र से देशे में बनावल एगो छोटहन पायलटरहित विमान, लक्ष्य-१ के सफल परीक्षण उड़ान करावल गइल. एह विमान पर धरती से नियंत्रण राखल जा सकेला. आजु के उड़ान तीस मिनट के रहुवे.\nहरियाणा के कुरूक्षेत्र विश्वविद्यालय के २९वें दीक्षांत समारोह का दौरान आजु राष्ट्रपति प्रतिभा पाटिल के हाथे मॉरिशस के प्रधानमंत्री डॉक्टर नवीन चन्द्र राम गुलाम के डॉक्टरेट के मानद उपाधि दिहल गइल.\nप्रधानमंत्री मनमोहन सिंह आजु मालदीव के नयका राष्ट्रपति मोहम्मद वाहीद के फोन पर भारत के लगातार समर्थन आ सहयोग के भरोसा दिहलन.\nमुंबई शेयर बाजार के सूचकांक में आजु बुध का दिन ८५ अंक के मामूली बढ़ितरी भइल. रूपया डालर के मुकाबले ५ पइसा मजबूत भइल. सोना के दाम में चार सौ बीस रुपिया के उछाल आइल.\nपर्थ में भइल तिकोनिया एकदिना शृंखला के मैच में भारत श्रीलंका के चार विकेट से हरा दिहलसि. एहसे पहिले आस्ट्रेलिया भारत के हरा चुकल बा.


बिहार पंचायत चुनाव – टटका खबर\nबिहार में पंचायत चुनाव के अधिसूचना 28 फरवरी के जारी करे के अनुशंसा राज्य निर्वाचन आयोग का तरफ से पंचायती राज विभाग के भेज दीहल गइल बा. अब चुनाव कार्यक्रम पर मंत्रिमंडल से मंजूरी मिलला का बाद राज्यपाल से अनुमोदन ले के अधिसूचना जारी कइल जाई. पंचायत चुनाव में पद के आरक्षण के सूची तइयार\nपंचायत चुनाव खाति बनल आचार संहिता\nबिहार में पंचायत चुनाव लड़े वालन के कई तरह के नियम माने के पड़ी. जे ना मानी ओकरा खिलाफ कार्रवाई कघल जाई. राज्य निर्वाचन आयोग के कहना बा कि चुनाव प्रचार का दौरान कवनो प्रत्याशी अपना पोस्टर-बैनर में कवनो गोल के नाम भा या ओह गोल के नारा के इस्तेमाल ना करी. दोसरा के जगह\nमुखिया का घर का लगे बूथ ना बनी\nबिहार राज्य निर्वाचन आयोग के कहना बा कि मौजूदा मुखिया का घर से सौ मीटर का भीतर में बूथ ना बनावल जाई. पंचायत चुनाव खातिर बने वाला बूथन के सूची 27 जनवरी के जगजाहिर क दीहल जाई. कवनो एक मकान में चार गो से अधिका बूथ ना रही. थाना भवन, अस्पताल भा धार्मिक महत्व के\nबिहार पंचायत चुनाव में अपराधी ना लड़ पइहें\nअप्रैल-मई में होखे वाला बिहार पंचायत चुनाव में गंभीर अछरंग का चलते पद से हटावल गइल मुखिया सरपंच उम्मीदवार ना हो पइहें. राज्य निर्वाचन आयोग के कहना बा कि मुखिया सहित सगरी पद पर लड़ेवालन के अपना एफिडेविट में एह बाबत सगरी जानकारी देबे के पड़ी. गलत जानकारी देबे वालन पर कड़ा कार्रवाई कइल जाई.\nजिनका घर में शौचालय नइखे ऊ ना लड़ पइहें पंचायत के चुनाव\nबिहार में एह साल होखे जा रहल पंचायत चुनाव में ओह लोग के ना लड़े दीहल जाई जिनका घर में शौचालय नइखे बनल. एह बात के जानकारी देत बिहार के राज्य निर्वाचन आयुक्त अशोक कुमार चौहान बतवलन कि उम्मीदवारन के किरिया खा के बतावे के पड़ी कि उनुका घर में पक्का शौचालय बनल बा. बिहार


Bhojpuri: फिल्मी सुग्गा- जन्म-मृत्यु आ पुनर्जन्म के लेके बनल कुछ फिल्म - films made on birth death and reincarnation manoj bhawok bhojpuri – News18 हिंदी\nfilms made on birth death and reincarnation manoj bhawok bhojpuri\nBhojpuri: फिल्मी सुग्गा- जन्म-मृत्यु आ पुनर्जन्म के लेके बनल कुछ फिल्म\nका जीवन के बादो कवनो जीवन होला? का मरला के बाद इंसान के अस्तित्व अनंतकाल खातिर समाप्त हो जाला? का पुनर्जन्म होला? जदि होला त पिछला जनम में जवन चेहरा मोहरा अउरी नाम के साथे इंसान जिएला, मरला के बाद नया जन्म में भी उहे शरीर आ नाम काहें ना मिलेला?\nLast Updated : May 13, 2022, 19:30 IST\nजइसे फिल्मन के पार्ट वन टू थ्री होला, ओसहीं इंसानी जन्म के भी पार्ट 1 आ2होला का? जीवन का ह, एकरा के कइसे समझल जा सकेला? का आदमी मरला के बाद अपना कर्म के हिसाब से स्वर्ग आ नरक में जाला? का साचहूँ आसमान में स्वर्ग के सीढ़ी लागेला? का मर गइल लोग से बात कइल जा सकेला?\nअइसन हजार सवाल आदमी के जीवन भर ओकरा मन में कौंधत रहेला. एकर सही-सही जवाब अध्यात्म में बा, वेद आ वेदान्त में बा. बाकिर सबसे बड़ दिक्कत ई बा कि अध्यात्म के बूझल ही सबसे कठिन काम बा. ओकरा के साधे में बड़ा कठिनाई बा. जदि अध्यात्म के साध लेनी त जीवन मृत्यु के गूढ़ रहस्य बूझे में आसानी होई. समाज के आईना ह सिनेमा अउरी सिनेमा अध्यात्म के रहस्यन के कुरेदत कई गो फिल्म बनवले बा. हालांकि अक्सरहा समानांतर सिनेमा में अध्यात्म के विचारन के कथानक, संवाद में पिरो के देखावल जाला. बाकी मास इंटरटेनर फिल्म अइसन गंभीर मुद्दन के छूए के ना चाहेला.\nआईं जानल जाय कुछ अइसने फिल्मन के बारे में जवन रउआ वाचलिस्ट में होखे के चाहीं, अगर रउआ भी एह तरह के सवालन से परेशान बानी अउर एकर जवाब मनोरंजक तरीका से जाने के चाहत बानी.\nएह फहरितस्त में मुंबई वाराणसी एक्सप्रेस एगो बढ़िया फिल्म मानल जा सकेला. 30 मिनट के के ई शॉर्ट फिल्म रउआ के शुरू से अंत ले बान्ह के रखी. एह फिल्म के निर्देशिका आरती छाबरिया बाड़ी. फिल्म में दर्शन जरिवाला के मुख्य किरदार बा. फिल्म के कहानी बा एगो मुंबई के व्यापारी कृष्णकांत झुनझुनवाला के जब पता लागत बा कि उनके कैंसर के लास्ट स्टेज बा अउरी उ कुछ दिन के मेहमान बाड़ें त उ मुंबई-वाराणसी एक्सप्रेस पकड़ के वाराणसी चल देत बाड़ें. काशी में मुक्तिधाम करके एगो सराय बा, जहां लोग अपना अंतिम दिन में रहेला. अइसन मान्यता बा कि काशी में मरल लोग के सीधे मोक्ष मिलेला, माने जन्म-मृत्यु के चक्र से छुटकारा. लेकिन मात्र 30 दिन खातिर मुक्तिधाम में कमरा बुक होला. जदी एतना दिन में मरनी त ठीक ना त कमरा खाली करे के पड़ेला. कृष्णकांत के एगो रिक्शावाला बनारस में मिलत बा जवन उनके मुक्तिधाम ले जाता. उनका रिक्शावाला से दोस्ती हो जाता अउरी उनके अकेल जिनगी बनारस के चहल पहल अउरी मृदुभाषी लोग के बीच रही के हरिहराये लागता. नियमित योग, गंगा स्नान आ अच्छा लोग के संग से उनकर बेमारी हवा हो जाता. उनके जिनगी लवट आवत बा. आखिर उनके 30 दिन बाद मुक्तिधाम छोड़े के पड़त बा. ओकरा बाद उनकर जिनगी कइसे बदलत बा, इहे फिल्म के कहानी बा. रउआ फिल्म जरूर देखे के चाहीं. यूट्यूब पर लार्ज शॉर्ट फिल्म्स के चैनल पर मिल जाई.\nएह फिल्म के विश्वभर में होटल सैलवेशन के नाम से रिलीज कइल गइल रहे. ई कई गो फिल्म समारोह में पुरस्कृत भी भइल आ राष्ट्रीय पुरस्कार से भी नवाजल गइल. एह फिल्म के कहानी भी मुंबई वाराणसी एक्सप्रेस जइसन ही बा. दया एगो सतहत्तर साल के बुजुर्ग बाड़ें अउरी एक दिन रात में सपना देखत बाड़ें कि उनके अंत समय आ गइल बा. अगिला दिने उठ के उ अपना बेटा के जिद करके वाराणसी ले आवत बाड़ें. उनके बेटा राजीव मन मार के आपन परिवार छोड़ के अपना पिता जी के साथे बनारस आवत बा. फिल्म में जीवन-मरण, अध्यात्म, बाप-बेटा के संबंध अउरी जीवन के अर्थ पर गहन चर्चा बा. 1 घंटा 42 मिनट के ई फिल्म काफी सुंदर बनल बा. एक बार त ई फिल्म जरूर देखे के चाहीं. ई फिल्म डिज्नी हॉटस्टार पर देखे के मिल जाई.\nसंजय मिश्रा के फिल्म ‘आँखों देखी’जीवन अउरी एकर विश्वास पर आधारित फिल्म बा. एकर निर्देशक रजत कपूर बाड़ें. फिल्म के कहानी दिल्ली में रहे वाला एगो संयुक्त परिवार के मालिक के बा. जिनके अचानक एक दिन सूझत बा कि आज से उ ओही बात पर भरोसा करिहें जवन देखिहें. बिना देखल कवनो बात पर भरोसा ना करिहें. उनका के लोग पागल कहे लागत बा बाकिर उ सवाल बड़ा वाजिब पूछत बाड़न. उनका मृत्यु पर भी यकीन नइखे, उ चाहत बाड़न कि पहिले ओकरा के देखब, तब हम पतियाइब, दोसर के कहल बात काहे मानी? आखिर उ मृत्यु भी अपना आँखी देखे खातिर कोशिश करिए देत बाड़न. सोचे पर मजबूर करे वाला फिल्म बा, रउआ जियो सिनेमा पर एकरा के देख सकीलें.\nजापान के ई फिल्म 1998 में रिलीज भइल रहे अउरी विश्वस्तर पर एकरा 8 गो सम्मानित अवॉर्ड मिलल. फिल्म के कहानी रहे मृत लोग के एगो सराय के. जहां के कौंसिलर धरती से आइल मरल लोग से अपना जीवन के एगो कवनो याद चुने के कहत बा अउरी उहे याद अनंत तक ओकरा साथे रही. 22 लोग के एगो गोल आवत बा अउरी उ सबके आपन-आपन इयाद चुने के कहल जात बा. ई फिल्म एही 22 लोग के जीवन अउरी याद पर आधारित बा. ई फिल्म अमेजन प्राइम पर देखल जा सकेला.\nहैवेन कैन वेट\nई फिल्म 1943 में हॉलीवुड में बनल रहे. फिल्म में स्वर्ग के जगह नरक के विशेष रूप से देखावल गइल बा. कइसे एगो विलेन मरला के बाद स्वर्ग मिलला पर नाखुश हो जात बा. उ मृत्यु के फरिश्ता के कई तरीका से ई कनविन्स करे के कोशिश करत बा कि हमरा स्वर्ग ना नरक मिले के चाहीं. फिल्म कॉमेडी अउरी फेर बाद में गंभीर हो जात बा. एही नाम से बाद में 1978 में भी फिल्म बनल रहे, बाकिर ओकर कहानी दोसर रहे. ई फिल्म रउआ एमेजन प्राइम पर देखे के मिली.\nद फाइव पीपुल यू मीट इन हैवेन\nई फिल्म एही नाम से आइल नॉवेल से प्रेरित रहे. फिल्म के कहानी रहे एगो मेन्टीनेंस विभाग में काम करे वाला कर्मचारी के. उ बुढ़ हो गइल बा अउरी एक दिन एगो बच्चा के बचावत में खुद मर जात बा. मरला के बाद जब उ स्वर्ग के दुआर से जात बा तब ओकरा जीवन में महत्वपूर्ण स्थान रखे वाला पाँच गो लोग मिलत बा. उ एह पाँचु लोग से अपना जीवन के सबसे मुश्किल सवालन के जवाब पूछत बा जवन ओकरा मिलत बा. जइसे ओकर पत्नी बहुत जल्दी ओकरा के छोड़ के मर गइल, अइसन उ काहें कइलस आदि. ई फिल्म अमेजन प्राइम पर देख सकीलें.\n(लेखक मनोज भावुक भोजपुरी सिनेमा व साहित्य के जानकार हैं.)\nFIRST PUBLISHED : May 13, 2022, 19:30 IST


कलाकार खोज अभियान – Anjoria\nकलाकार खोज अभियान\nभोजपुरी टीवी चैनल महुआ टीवी के कलाकार खोज अभियान के दू गो चरण पूरा हो गइल. पहली अप्रेल के लखनऊ में आ तीसरी अप्रेल के गोरखपुर में कलाकारन के हुजूम उमड़ पड़ल आडिशन देबे खातिर. आडिशन देबे खातिर लोग भीतर जाँय आ जब बहरी निकलें त केहू के चेहरा परपूरा पढ़ीं…\nभोजपुरी टीवी चैनल महुआ टीवी आपन इतिहास दोहरावे जा रहल बा. “सुर संग्राम” आ “डांस संग्राम” के मिलल अपार सफलता आ ओह रियलिटी शोअन से मिलल कलाकारन के आज सभे जाने लागल बा. एही कड़ी में अबकी महुआ माटी से जुड़ल कलाकारन के तलाश में निकलल बा जवना लोग केपूरा पढ़ीं…


सतसइया के दोहरे अरु नावक के तीर, देखन में छोटन लगें घाव करें गंभीर – टटका खबर\nसतसइया के दोहरे अरु नावक के तीर, देखन में छोटन लगें घाव करें गंभीर\nविज्ञान प्रौद्योगिकी मंत्री गौतम सिंह के ताजपुर में अभिनन्दन भइल. कहलें क जनता के उम्मीद पर पूरा उतरे के कोशिश करीहें. कहलें कि माँझी के हरियाणा बनावे के वादा कइले बानी आ ओह पर काम शुरू हो गइल बा.\nरिविलगंज हाई स्कूल में सिग्रीवाल के स्वागत भइल. बतवलें कि रिविलगंज के पेयजल समस्या खतम करे खातिर एहिजा सात करोड़ के लागत से पानीटंकी बनावल जाई.\nमशरख थाना के बहादुर गाँव में आग लगला से लाखो रुपिया के संपति राख हो गइल.\nगोपालगंज विधिक न्यायालय में लोक अदालत लगा के सवा चार हजार मुकदमा के निपटावल गइल. एह मुकदमन में दाखिल खारिज के लगभग चार हजार मामिला रहुवे. कुछ मामिला बैंक करजा से जड़ल रहे. अधिकतर मामिला दुनु पक्ष का आपसी सहमति से करावल गइल.\nअखिल विश्च भोजपुरी समाज मंच के एगो बइठक काल्हु आरा में भइल जवना में भोजपुरी के मान्यता खातिर केन्द्र से सिफारिश करे खातिर दिलीप वर्मा के प्रस्ताव पर बिहार सरकार के सहमति पर खुशी जाहिर कइल गइल. माँग उठावे खातिर दिलीप वर्मा के बधाई दिहल गइल.\nमोतिहारी में पिपरा टीसन पर मुजफ्फरपुर नरकटियागंज एक्सप्रेस में चेन पुलिंग कर के भागत तीन गो बदमाशन के रल पुलिस चहेट के पकड़ि लिहलसि.\nबरहज देवरिया के बाबा राघवदास भगवान दास पीजी कालेज में बाबा राघवदास के ११५वीं जयन्ती के समारोह आजु अतवार से शुरु होखी. काल्हु दीक्षान्त समारोह में साल २००९ में स्नातक आ स्नाकोत्तर परीक्षा पास करे वालन के उपाधि दिहल जाई. दीनदयाल उपाध्याय विश्वविद्यालय गोरखपुर के कुलपति समारोह के अध्यक्षता करीहें.\nपूर्वमंत्री आ कांग्रेसी नेता महाबीर प्रसाद के ब्रह्मभोज शनिचर का दिने उनका गाँव उज्जरपार में करावल गइल.\nशीतला घाट बम विस्फोट में घवाहिल एगो महिला के काल्हु अस्पताल में मौत हो गइल. एगो बच्ची के मौत विस्फोट का साथही हो गइल रहे. अबहीं ले विस्फोट का जाँच में कवनो खास प्रगति नइखे भइल.\nयूपी के सूबेदार बनि के लवटिहें उमा भारती\nबिहार में विधायक निधि खतम हो गइल


भरोसा कइल जा सकेला कि अब भोजपुरी के ओकरि जगहि मिली.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा....परधानमंत्री बनारस से बाड़े, रक्षा मंतरी भोजपुरिया हइए हऊवन. भरोसा बा कि भोजपुरी के आपन जगहि मिली.\nLast Updated: September 21, 2020, 4:51 PM IST\nहाल के दिनन में आपन भोजपुरिया लोगन के उम्मींद बढ़ल बा. उम्मीद ओह लोगन के आपन भाषा के लेके के बा. भईल इ हा कि उनइस सितंबर के राज्यसभा में नीरज शेखर भोजपुरी के संविधान के आठवीं अनुसूची में शामिल करे के आवाज उठवले हा. परधानमंत्री रहले चंद्रशेखर के बेटा अउर राज्यसभा के मेंबर नीरज शेखर से पांच दिन पहिले चउदह सितंबर, माने हिंदी दिवस के दिने एही तरह के बात लोकसभा में जगदम्बिका पाल भी उठवले रहले. अब सवाल इ बा कि एहि लोगन के संसद के दुनों सदनन में आवाज उठावला से का होई. नीरज शेखर कहबो कइले कि भोजुरी खातिर उनइस सौ उनहतरे से मांग कइल जात बा.\nनीरज शेखर के इशारा उनइस सौ उऩहतर में लोकसभा सदस्य भोगेंदर झा के प्राइवेट मेंबर बिल से रहे, जवन ऊ संसद में उठवले रहले. तब से भोजपुरी खातिर पनरह हाली संसद में प्राइवेट मेंबर बिल आइल बा. ओकरा करीब 30-32 साल बाद यूपीए सरकार के गृहमंत्री पी चिदम्बरम, जवन अंगरेजी छोड़ि कबो हिन्दी बोलत नाहीं देखल-सुनल गइले, ऊहो लोकसभा में कहि गइले- “हम रऊवा सबके भावना के समझत बानी.” ओह टाइम देश के गृहमंत्री के मुंह से अपना भाषा में ई बात सुनि के एमपी लोगन के संगे भोजपुरिया माटी के लोग भी बाड़ा खुश भईले. बाकी ऊ खुशी ‘फेरू बैतलवा डाढ़ी के डाढ़ी’ वाला हालति हो गईल.\nडॉ. मनमोहन सिंह के परधानमंत्री रहते ओहि घरि के गृहमंत्री पी चिदंबरम भोजपुरी में एगो लाईन बोलि के अब भुलाइए गलि होइहें. बाकिर भोजपुरिया लोग आपन लड़ाई कइसे भुलाई. अभी पचीस-तीस साल पहिले इ हालति रहे कि दिल्ली-बांबे अइसन अपने देश के सहरन में भोजपुरिया लोगनि के परब-तेवहार हंसी के विसे रहे. दु सौ साल पहलि भारत से मॉरिशस, सूरीनाम गइल गईल भारतीय मजदूर नियर भले हालति खराब ना होखे, तबो दिल्ली- बांबे में छठ पूजा खातिर माथा पर डाला राखि के मरद- मेहरारू जब नांगा पांव निकलसु, त उहां के लोग एकरा के अजीब तरह से देखत रहले.\nबाकिर धन्य हे भोजपुरिया माटी कि लोग लागले रहि गईल. आजु हालि ई बा कि बांबे के समुंदर किनारा अउर दिल्ली में यमुना जी के किनारे दुनो जगहि के सरकार पूजा खातिर घाट साफ-सुथरा करावे ले. दिल्ली में त भोजपुरिया लेगनि के इ असर बा कि एगो एमपियो जरूर भोजपुरिया मानुस चुनल जाले. पहिले कांग्रेस के महाबल मिसिर एमपी रहले, त अब दुई हाली से भाजपा के मनोज तिवारी जीतत तारे. विधायक त कई लोग बा. बंबइयो में इ हालि बा कि जवन पार्टी उत्तर भारतीय (यूपी-बिहार) के लोगनि के खिलाफ रहे, उहो अब एह लोगन के जरूरी मानत बा.\nभोजपुरिया मटिये अइसनि ह कि इहां के लोग जहां जाले, ओहिजा अइसनि रचि-बसि जाले कि उहवां खातिर जरूरी हो जाले. अब इहे कारनि त बा कि हरियाणा के फरीदाबाद अइसनि जगह में भी भोजपुरी समाज के धरमशाला बनल बा. इ धरमशाला खाली भोजपुरिये लोगनि का ना, बलुक हरियाणा के दोसरा समाज के भी कामे आवत बा. हर शहर के समाज में भोजपुरिया का खाना छोला-भटूरा जस हो गइल बा. लोकल रहवसिया लोग भी अपना इहां शादी-बियाह के खाना में एगो आइटम लिट्टी-चोखा के जरूरे राखत बाड़े.\nजवन भोजपुरी समाज दोसरा लोगनि पर असर डलले बा, उ जनसंख्या अउर बोली-भाषा में जरूर असर डाले वाला होई, ई बात त बड़ले बा. तबो देखीं कि दिल्ली में छव गो भाषा अकादमी बाड़ी सनि. पांचि गो के भाषा के पढ़ाई होत बा. खाली भोजपुरी-मैथिली के नइखे होत. भोजपुरिया लोग एहि भाषा के पढ़ावे के मांग करते बाड़े.\nदिल्ली के संगे देश-दुनिया में भोजपुरी पर नजर डालल जाउ त पता चलत बा कि सोरह देशन में 20 करोड़ से जेयादा लोग भोजपुरी जानत-बोलत बा. संविधान के आठवीं अनुसूची में मूल 14 भाषा के अलावा जवन आठ गो भाषा शामिल कइल गईल बा, ओकरा कुल्हि के बोले वाला खाली3करोड़ 12 लाख लोग बाड़े. अब बताईं कहां 20 करोड़, कहां3करोड़. अब आठवीं अनुसूची में शामिल करे खातिर साहित्य के बात बा, त ऊ आठ गो भाषा से कवनो मामला में कम नइखे. देश के कई गो विश्वविद्यालय में भोजपुरी पढ़ावल जाला. सबसे बड़का विश्वविद्यालय इन्नू माने इंदिरा गांधी राष्ट्रीय खुला विश्वविद्यालय में भी भोजपुरी के फाइंडेशन कोर्स चले ला.\nअइसन भोजपुरी के आठवीं अनुसूची में शामिल कईल एसे जरूरी बा कि इ होइ गइला से भोजपुरी के विकास, पढ़ाई, ओकर साहित्य के बढ़ावा देबे खातिर य़ोजना आयोग से अलगा से रूपया-पइसा तय होखे लागी. तमाम साहित्यिक संस्थनान से भोजपुरिया साहित्याकर लोगनि के सम्मान ओइसहिं मिली, जइसे ज्ञानपीठ, साहित्य अकादमी जइसन संस्था से दोसरा भाषा के मिलेला. साफ बाति इ बा कि अपना माटी-भाषा खातिर आवाज उठावल जरूरी बा. उहो अइसन भाषा जवन बहुत धनी बा, बाकिर ओकरा पर सरकार के ध्यान नइखे जात. एहि घरि के परधानमंत्री भले गुजराती होखसु बनारस से एमपी बाड़े. पहिले के गृहमंत्री अउर अब रक्षा मंत्री राजनाथ सिंह भोजपुरिया हइए हऊवन. भरोसा कइल जा सकेला कि अब भोजपुरी के ओकरि जगहि मिली.


टटका खबर (बियफे, 20 अगस्त 2015, देश दुनिया) – टटका खबर\nराष्ट्रपति, उपराष्ट्रपति, प्रधानमंत्री आ विदेश मंत्री प्रशांत द्वीप समूह के राष्ट्राध्यक्षन के स्वागत समारोह में.\nभारत आ प्रशांत द्वीप समूह के देशन के मंच के दुसरका शिखर सम्मेलन शुक का दिने जयपुर में होखे जा रहल बा जवना में 14 देशन के राष्ट्राध्यक्ष आ बड़का अधिकारी शामिल होखीहें. प्रधानमंत्री नरेन्द्र मोदी शुक का दिने एह सम्मेलन के संबोधित करीहें.\nचोर चोरी से जाई बाकिर तुम्बाफेरी से ना. पाकिस्‍तान कह दिहलसि कि अगिला महीना होखेवाला राष्‍ट्रमंडल संसदीय संघ के सम्‍मेलन के मेजबानी ऊ ना करी. काहे कि ओकरा मंजूर नइखे कि जम्मू कश्मीर विधानसभा अध्यक्ष के नेवतल जाव आ भारत लगातार कहत बा कि अगर अइसन ना भइल त ऊ सम्मेलन में ना शामिल होखी. पाकिस्तान एहले बढ़िया इहे समुझलसि किे सम्मेलन के मेजबानिए छोड़ दीहल जाव. अब ई सम्मेलन न्यूयार्क में करावल जाई.\nराजस्‍थानो के नगर निगम चुनाव में भाजपा के शानदार जीत मिलल बा बाकिर कांग्रेस के एकर दुख नइखे. ओकरा त बस एही से संतोष बा कि वसुंधरा राजे का इलाका में भाजपा हार गइल बिया. ओकरा एकरो मलाल नइखे कि पायलट का इलाका में कांग्रेस हार गइल बिया. कांग्रेस जानत बिया कि ओकर पोसुआ मीडिया पायलट के इलाका में कांग्रेस के हार के महटिया दी आ राजे के इलाका में भाजपा के हार के नगाड़ा पीटत रही. अब काल्हु शुक का दिने नगर निगम के अध्यक्ष के चुनाव होखे वाला बा. राजस्थान से पहिले मध्योप्रदेश में भाजपा शानदार जीत हासिल कइले रहुवे जबकि कांग्रेस के लगभग सूपड़ा साफ हो गइल बा ओहिजा.\nकरिया धन चोरा के विदेश भेजे वालन पर नकेल कसे खातिर आजु भारत आ सेशेल्स का बीच टैक्स चोरी से जुड़ल जानकारी के लेनदेन करे वाला समझौता पर दस्तखत हो गइल.\nबिहार के रोहतास जिला में बियफे सबेर में अनिकत गांव का सोझा सोन नदी में एगो नाव पलट गइला से ओह पर सवार पांच गो मेहरारू डूब गइली सँ आ चार गो के पता नइखे चलल. कुल 13 गो औरत एह पर सवार रहली जवना में चार गो के बचा लीहल गइल.\nदुनिया भर के शेयर बाजार बियफे का दिने गिरल त भारतो के शेयर बाजार ओही रंग में रंगा गइल आ सेंसेक्स 324 अंक अउर निफ्टी 122 अंक ढिमला के बंद भइल. रुपिया में 27 पइसा के कमजोरी आइल आ दू बरीस के सबले निचला स्तर पर चहुँप गइल.\nलोकेश राहुल के शानदार शतक के मदद से भारत दुसरका टेस्ट मैंच में श्रीलंका का खिलाफ आपन छह गो विकेट गँवा के 319 बनवले बा. कोलंबो के पी सारा ओवल में पहिलका दिने के खेल खतम होखे के बेरा रिद्धिमान साहा 19 रन बनाके क्रीज़ पर बाड़न. लोकेश राहुल 108, रोहित शर्मा 79 अउर कप्‍तान विराट कोहली 78 रन बनाके आउट हो गइलें.\nअतवार का दिने जकार्ता में विश्व चैंपियनशिप में भारत के सायना नेहवाल स्पेन के कैरोलिना मारिन से हरला का बावजूद रैंकिंग में पहिला जगहा पर आ गइल बाड़ी.\nदेश के प्रधानमंत्री रहल राजीव गांधी के 71वीं जयंती पर देश उनुका के सरधांजलि दिहलसि. राष्ट्रपति प्रणब मुखर्जी आ उपराष्‍ट्रपति मोहम्‍मद हामिद अंसारी नई दिल्ली में राजीव गांधी के स्मारक वीरभूमि जा के अंजुरी भर भर के फूल चढ़वलें. प्रधानमंत्री नरेंद्र मोदी अपना ट्विटर पर चहचहइलें\nयूपी विधानसभा में प्रदेश सरकार राज्य में बीस हजार छः सौ छियासठ करोड़ रूपिया के निवेश के दावा कइलसि.\nपइसा के कमी का चलते पढाई छोड़े के नौबत ना आवे एकरा खातिर विद्यार्थियन के शिक्षाऋण का बारे में जानकारी देबे खातिर केन्द्र सरकार का तरफ से एगो विद्यालक्ष्मी वेबसाइट शुरू कइल गइल बा. एह वेबसाइट पर बैंकन के एजुकेशन लोन के आवेदन पत्र मिली आ लोन प्रोसेसिंग में मदद मिली.\nपश्चिम चंपारण जिला के नौतन थाना क्षेत्र के खड्डा निवासी नकेल साह के कुछ अपराधी हत्या कर दिहले.\nभारत-पाकिस्तान का बीच एनएसए लेवल का बातचीत में सिरिफ आ सिरफ आतंकेवाद के चरचा होखी. एह बात के जानकारी देत केंद्रीय दूरसंचार मंत्री रवि शंकर प्रसाद एह बात के जानकारी दिहलन.\nहाफिज सईद के हुकुम मानत पाकिस्तानी अदालत अभिनेता सैफ अली खान आ कैटरीना कैफ के फिलिम पाकिस्तान में देखावे से रोक दिहले बिया.\nएमआईएम के सांसद असदुद्दीन ओवैसी प्रधानमंत्री नरेंद्र मोदी के अपील मानत गैस सबसिडी छोड़े के एलान क दिहले बाड़ें. एह बात के जानकारी ओवैसी खुदे ट्वीट क के दिहले बाड़न.


संपादकीय: अंक - 33 (23 जून 2015) - मैना: भोजपुरी साहित्य क उड़ान (Maina Bhojpuri Magazine)\nHome राजीव उपाध्याय विविध संपादकीय संपादकीय: अंक - 33 (23 जून 2015)\nसंपादकीय: अंक - 33 (23 जून 2015)\nयोग दिवस कऽ सस्ता राजनीति\nअंतराष्ट्रीय योग दिवस के मोका खुब सस्ता राजनीति भईल हऽ काँहे कि योग कहीं ना कहीं सनातन (हिन्दू) धरम से जुड़ल बा। ई बढिया नईखे। कुछ लोग योग के तुलना कुकुर, बिलार औरी सियार आदि से कईल हऽ खाली ए खाती कि कुछ मुस्लमान भाई लोगन के खुशी मिली। अजीबो गरीब हाल बा। सवाल ई बा कि का योग के अंतराष्ट्रीय स्तर पर मान्यता मिलला औरी इज्जत बढला से मुस्लमान लोगन के केवनो तरह के नोकसान बा? का योग कईला से भारत से सनातन धरम के छोड़ि के बाकी धरम बिला जईहें सऽ? मुस्लिम पर्सनल ला बोर्ड योग के खिलाफ बयान जारी कऽ के का हिन्दू के मन में शक के बिया नईखे बोवत? काहे खाती एतना बवाल कईल गईल हऽ (चाहे जे कईले होखे; सत्ता पक्ष भा विपक्ष)? का ए बवाल के कऽ के धर्मनिरपेक्षता के बढावा दिहल जाता कि सांप्रदायिकता के? का ई अईसन बकत ना रहल हऽ कि मुस्लमान भाई लो आगे बढि के बकवास करे वाला लोगन के मूँह बन करवले रहित? भा ई मान लिहल जाओ कि खाली कुछ लोगन के राय देस के सगरी मुस्लमान भाई लो के राय हऽ (सीएसडीएस के रिपोर्ट कुछ औरी कहत बे)?\nचाँहे काँग्रेस के केवनो नेता होखस भा सीताराम येचुरी होखस भा जनता दल (यू) के केवनो मुस्लमान नेता होखस भा राम माधव होख ई सभ लोग राजनीति के करिया चादर से तोपाईल बा औरी रवीश कुमार औरी ओम थानवी नियर पत्रकार के लोग भुला जईहें। इनकर मये पाप लोग माँफ कऽ दी लोग; काँहे कि ई लोग हाथ जोड़ि के दू गो मोटे-मोटे लोर चूआ दी; कुछ निमन-नीमन बात बतिया दी भा कुछ बरियार तरक दे दी। बात ओरा जाई लेकिन ई सभ कऽ के जेवन अविश्वास के बिया दूनू वर्ग में बोवल जाता ऊ ए देस के काँहा ले जाई? कुछ लोग कहि दिहें कि देस में कट्टरता फईलावल जाता। हमार सवाल सगरी देस बा कि काँहे हिन्दू धरम से जुड़ल हर विषय औरी भाव के कट्टरता के नाँव दे दिहल जाता? का ओकरा अपना अतीत से जुड़ल धरोहर औरी परम्परा बचावे औरी बढ़ावे के अधिकार नईखे? भा ए देस में हिन्दू धरम जुड़ल हर चीझ के डंटा ले के देस के बहरा लखेद दिहल जाओ? ई कईसन न्याय बा? काँहा गईल गंगा-यमुनी संस्कृति जेवना के ढोल पिटल जाला औरी कबो-कबो ओकरी नाँव पर नंगा नाच? अगर धरम निरपेक्षता के एतना खयाल बा तऽ काँहे ना होली, दिवाली, ईद औरी क्रिसमस आदि तेवहारन पर रोक लगा दिहल जाओ काँहे कि ई सभ तेवहार धरम के सीधे-सीधे जुड़ल बाड़े सऽ? योग तऽ बस निरोग रहे के एगो ढँग मात्र भर बा। जेकरा रुचे खाये ना तऽ मोरी में बहवा दे; के पूछत ता?\nअईसन नईखे के 21 जून के नाया-नाया योग उपराईल हऽ भा तहीए से लोग योग करे लागल हऽ। कई हजार साल से भारत में योग बा तहिया से जब ए देस के नाँव भारत ना रहे। करोड़न लोग रोज घरे, दुआरे, पार्क में औरी क्लब में योग करत बाड़े। योग, आयुर्वेद औरी शास्त्रीय संगीत भारत बहुत बड़ ज्ञान बा जेवन एगो धरोहर के रुप में चलत औरी बढ़त आ रहल बा। औरी हमरा औरी पूरा भारत के विश्वास बा कि सभकरा एके ले के गर्व बा औरी इन्हनी के मान्यता मिलला से सभकर छाती चाकर होई; परान ना जाई।\nअंक - 33 (23 जून 2015)


मोनालिसा के टाइटल रोल वाला बनारसवाली के मुहुर्त – Anjoria\nसिनेमा भोजपुरी के हॉट गर्ल मोनालिसा ‘बनारसवाली’ में टाईटल भूमिका में बाड़ी. पिछला दिने एह फिलिम के संगीत मुहूर्त मुंबई के M4U स्टूडियो में करावल गइल. आराधना सिने विजन के बैनर तले बने जात एह फिलिम के निर्देशक शशिकांत दुबे, गीतकार-संगीतकार विनय बिहारी, कथा-पटकथा लेखक ललित शुक्ला आ वितरक राजश्री प्रोडक्शन हवे,\nमुहूर्त गीत के भोजपुरी सुपर स्टार पवन सिंह के आवाज़ में रिकार्ड कइल गइल. पवने सिंह एह फिलिम के नायको हउवें. एह पारिवारिक, हास्य आ एक्शन भरल फिलिम के बाकी कलाकारन में अक्षरा सिंह आ आत्माराम त्रिपाठी के नाम बा. बाकी कलाकारन के चुने के काम चलत बा. पवन सिंह आ मोनालिसा अबले तेरह गो फिलिम कर चुकल बा जवना में से दस गो सफलता से रिलीज हो चुकल बाड़ी स.\nमुहूर्त पर मुख्य अतिथि बृजेश त्रिपाठी, सुजाय मुखर्जी, अशोक राय, पुष्पा शुक्ला, बिपिन सिंह वगैरह लोग मौजूद रहे.\n(प्रशांत निशांत आ अपना न्यूज के अलग अलग रिपोर्ट)\nगुडडू धनोवा के मराठी फिलिम में पाखी हेगडे


एक दिन बेटी खातिर तीरथ-व्रत करी लोग – Anjoria\nJul 25, 2013 भोजपुरी, लस्टम पस्टम\nबाबा लस्टमानंद के घर के सामने तिवारी जी के घर बा. बाबाजी गाय भैंस पोसले बाड़े आ पोता होला के आस में दूध बेच दे तारे, पोती लोग के दूध ना पियइहें. तिवराइन कहेली कि ‘का जाने कहां से ई लछमी जी लोग दउरल-दउरल चल आवऽता लोग.’ तिवराइन पोती आ नाती से उबिया गइल बाड़ी. ई बात अकेले तिवराइन के ना ह. अपना देस में नाती चाहे पोता भइल राष्ट्रपति भइला के बराबर बा. तिवराइन के बात का अस्सी साल के बुढ़ियो पोता चाहे नाती खातिर भगवान से अउरी उमिर के अपलीकेशन देत रहेले. अब ई इंतजार में चाहे लइकिन के लाइन काहे ना लाग जाउ. बेटा के माई, दादी चाहे नानी हो के मेहरारू त अइसन इतराली सन कि बुझाला कि मुखिअई के एलेक्शन जीत गइली सन. बेटा चाहे पोता के चक्कर में लोग पेटे में बेटिन के मुआ दे ता. अब एकनी के के बतावे कि बेटिया ना रहिहें सन त बेटवा कहां से अइहें सन. अबही हाले में जनसंख्या के आंकड़ा बांच के बाबा लस्टमानंद कहले रामचेला से कि, हो भाई, देश में लइकवन से लइकियन के संख्या घटल जा ता. अब जे इहे हाल होई त बियाह-शादी कठिन हो जाई, आ एगो अइसन दिन आई जे लइकी वालन के भाव बढ़ि जाई आ उल्टे लइकिये वाला लगिहें सन दहेज मांगे आ दहेजो दे के बेटन के बियाह ना कर पइबऽ. जान जा रामचेला कि जे असहीं चलल त प्राचीन काल के कथा दोहरावे के पड़ी कि एगो बियाह खातिर स्वयंवर से ले के युद्ध तक ना जाने कातना पापड़ बेलत रहे लोग. कबही शिव जी के धनुष उठावऽ त कबो मछली के आंख में तीर मारऽ. ना जाने कातना अधापन करे के परत रहे तब कहीं जा के एगो कनिया भेंटात रहे.\nपहिले लइकिन के बारे में का पोजीशन रहे ई त कहीं लिखल नइखे लेकिन आज के जमाना में जब अपना देश में लइकी बहुते कम हो जइहें सन त स्वयंवरों दोसरा तरह के होई. एगो लइकी के बियाह खातिर अखबार-टीवी पर विज्ञापन आई. हजारों लइका आ जइहें सन. भारी कमपीटीशन होई, हो सकेला आईपीएल के तर्ज पर क्वार्टर फाइनल, सेमीफाइनल आ फाइनल होखो आ जे जीते ओकरे कनियां भेंटाव. जइसे आई आई टी चाहे आई ए एस के कोचिंग होला ओसहीं बियाह के कोचिंग होई आ आइडियल दुलहा कइसे बनी ओरा पर किताब लिखल जाई. सत्संग अइसन दुल्हा बने के गुण सिखावे खातिर टीवी पर प्रवचन होई. आज जइसे एक-एक लइकिन के दस-दस गो लइका रिजेक्ट करऽतारे सन ओसही ऊ समय में एगो लइकी दस-दस हजार लइकन के रिजेक्ट क दी. इहे हाल रहल त एक दिन अइसन जरूर आई कि बेटी खातिर लोग तीरथ करी, व्रत करी आ लइका भइला पर गारी दी. बाबा लस्टमानंद के ई बात तिवराइनो सुनली आ मन में लइकियन के नांव ले के मुसकियात चलि गइली.


घाव अइसन कि ना देखावते बने ना बतावते : बाति के बतंगड़ – 10 – Anjoria\nघाव अइसन कि ना देखावते बने ना बतावते : बाति के बतंगड़ – 10\nदिसम्बर 12, 2016 घाव अइसन कि ना देखावते बने ना बतावते, बाति के बतंगड़\nपाकिस्तान के आदत से तंग आ के पिछला हफ्ता भारत आपन “रणनीतिक संयम” के रणनीति छोड़ के पलटवार कइये दिहलसि. आ अइसन घाव दे दिहलसि कि ओकरा ना देखावते बनत बा ना बतावते. भोजपुरी के अखबार रहीत त “संपादकीय संयम” रखला बिना ऊ भोजपुरी कहावत वइसहीं दोहरा देतीं. बाकिर अखबार हिन्दी वाला ह से तनिका बदल के बतावत बानी कि “पिछाड़ के घाव ना देखावते बने ना सुनावते”. पाकिस्तान ना हल्ले कर सकत बा ना हमले. सबले बड़ परेशानी ई कि भारत ई काम कइलसि कइसे कि पाकिस्तान के नींदो ना टूटल आ भारत मार के चलि गइल.\nएह बाति के भोजपुरी वाले मजा ले के सोच सकेले आ हम कहलो उहे चाहत बानी. भोजपुरी के सहजता हिन्दी के अनुशासन में बिलाइल जात बा आ कुछ भोजपुरिया चाहतो इहे बाड़ें कि भोजपुरी के आम आदमी के भाषा बनल मत रहे दीहल जाव, एकरा के सभ्य लोगन के भाषा बना दीहल जाव. अब एह सभ्यता का आड़ में कतना कारगुजारी हो जात बा उहो सभे देखत बा.\nहिन्दुस्तानो में अइसनका नमकहरामन के कमी नइखे जे बिना पैटरनिटी जँचववले अपना बापो के बाप ना मान सकसु. उनुका ओह बेरा के सबूत चाहीं जब उनुकर बीया रोपाइल रहुवे. उनुकर माई जबले अपना पतिव्रता होखे के सबूत ना दे देसु तबले ऊ उनुका के छीनारे मनीहें. अरविन्द केजरीवाल, संजय निरुपम, दिग्विजय सिंह, पी चिदमबरम जइसन लोग अइसनके जमात से आवेला. ई लोग एह बाति के सबूत देखल चाहत बा कि भारत सचहूं पाकिस्तान के मार के चल आइल. एकरा पीछे के मकसद ई बा कि पाकिस्तान जान सको कि कवना तरह से ई सर्जीकल स्ट्राइक भइल, कवन तरीका अपनवलसि भारत, कवना साधनन के इस्तेमाल कइलसि.\nमहतारी कहत बिया कि ए बबुआ तू अपना बापे के जामल हउव, बाकिर ई लोग माने के तइयार नइखे. एह लोग के लागत बा कि जइसे दिल्ली में राशन कार्ड बनवला घरी के वीडियो बना लेलें आपिया कि बादो में वेरिफिकेशन होत रहे, वइसहीं उनुकर बापो बना के रखले होखीहें. माने के तइयार नइखन कि हर बाति के प्रमाण देखावल ना जाव. वइसे जेकरा अपना बाप के प्रमाण चाहीं से लैब जा के आपन डीएनए जचँवा सकेला. वइसहीं एह लोग के चाहीं कि पाकिस्तान के कराहल सुनो, टाँग पसार के चलत देखो आ मान लेव कि सचहूं पाकिस्तान के मरा गइल रहुवे ओह राति.\nअगर ई बाति साफ ना रहीत त दुनिया के सगरी देश भारत के कइल कार्रवाई के जायज ना ठहरवतें. आजु पाकिस्तान दुनिया के आपन मुँह नइखे देखा पावत. केहु ओकर सुने भा माने ला तइयार नइखे. बाकिर पाकिस्तान के दलाली करे वाला एह अहिन्दुस्तानियन के चैन हेरा गइल बा. सोचत बाड़ें सँ कि अतना दिन से चलल आवत कायरता के रणनीति के छोड़ काहें दिहलसि भारत. पाकिस्तान अलगे परेशान बा कि परमाणु हमला करे के धमकी के ब्लफ गेम खोले के हिम्मत कइसे क लिहलसि भारत. पहिले त हर लड़ाई में हरला का बाद एगो शगूफा मिलल रहुवे परमाणु हमला करे का धमकी का रूप में, अब उहो छीन लिहलसि भारत. काठ के कड़ाही अब दुबारा चढ़ी त कइसे.\nअब एह बदलल हालात में ओकरा आपन बचाव के राह खोजे के पड़ी. बलूचिस्तान के मामिला अलगे रंग पकड़ले जात बा आ अब लागत बा कि देर सबेर बलूचिस्तान के आजाद होखे से रोकल नइखे जा सकत. पाकिस्तानो में आवाज उठल शुरू हो गइल बा कि जब हाथ मे आइल बखरा बटोरा नइखे पावत त गाछी के फल खातिर बेचैनी काहे. आ पाकिस्तान के एह पीड़ा से परेशान बाड़ें हिन्दुस्तान में रहे वाला पाकिस्तानी दलाल. हिन्दुस्तान के संतोष इहे बा कि अमन के धंधेबाजन के अबहीं ठकुआ मरले बा आ अब ऊहो आपन धंधा चलावत रहे ला कवनो नया तौर तरीका खोजे में लागल बाड़ें. आ हम लागल बानी कि कइसे भोजपुरिया अंदाज में बेलाग बतिया सकीं आ सआदत हसन मंटो के कहल बाति दोहरा सकीं कि “औरत के छाती के छाती ना कहीं त का कहीं?”\nराजनीति के खटिया पर चड्ढी उतारि के (बाति के बतंगड़ – 9)\nभवे भाव से पतोह चाव से : बाति के बतंगड़ – 11


टटका खबर, मंगल 25 दिसंबर 2020 के – टटका खबर\nAug 26, 2020 अदालत, आजमगढ़, कुशीनगर, गुलाम नबी आजाद, गोंडा, गोपालगंज, चंपारण, छपरा, देवरिया, प्रयागराज, प्रशान्त भूषण, बस्ती, सारण\nअदालत के अपमान करे के दोसी मानल गइल वकील प्रशान्त भूषण के सजा देबे के फैसला सुप्रीम कोर्ट में सुरक्षित राख दीहल गइल. वकीलन के एकजुट राय रहुवे कि प्रशान्त के कवनो सजा ना दीहल जाव. प्रशान्त अपना बयान ला माफी मांगे के तइयार नइखन आ अदालत के बुझात नइखे कि छोड़ल जाव त का कहिके. एहसे फैसले लुका लिहल गइल बा.\nकार्यसमिति का बइठक में बेइज्जति करवला का बाद सोनिया गाँधी आ राहुल गाँधी जम्मू कश्मीर के मुख्यमंत्री रहल आ राज्यसभा में नेता प्रतिपक्ष गुलामनबी आजाद के सुघरावे ला फोन कइल लोग.\nयूपी में हर तरह के धार्मिक आ सांस्कृतिक आयोजन करे पर लागल रोक अबहीं जारी रही. काल्हु मुख्यमंत्री योगी आदित्यनाथ जी कहनी कि एह तरह के आयोजन ना करे दीहल जाव आ कोविड 19 के ध्यान में राखत कड़ाई से रोकल जाव.\nपूर्वी चंपारण के पिपरा कोठी इलाका के हथियाहीं गाँव में मंगल का दिने मोटरसाइकिल से आइल दू गो अपराधी एगो नवही के गोली मार के भाग गइलें. घवाहिल नवही के मौत बाद में अस्पताल में इलाज के कोशिश का बावजूद हो गइल.\nसोटरसाइकिल से घरे लवटत तरैयां इलाका के तीन जने छपरा सतरघाट रोड पर मंगल का राति एगो ट्रक से धक्का लगला का चलते गिर गइलें. एह हादसा में चालक के पत्नी के मौत हो गइल जब कि जू जने गभीराह घवाहिल हो गइलें. धक्का मारे वाला ट्रक ड्राइवर हादसा का बाद ट्रक छोड़ के भाग गइल.\nपूर्वी चंपारण जिला के पिपरा इलाका के बिसुनपुरा गाँव के एगो आदमी चकिया के राम जानकी मंदिर का नियरा एगो गड़हा में डूबला से मर गइल. पिपरे इलाका के तजैयापुर गाँव के एगो लड़िकी के मौत तालाब में डूबला का चलते हो गइल. बतावल जात बा कि मैदाने गइल लड़िकी के गोडड बिछिलइला से ऊ तालाब में डूब गइल.\nबैंक से एक लाख रुपिया निकाल के घरे आवत घरी पुर्वी चंपारण के मधुबन इलाका के भेलावां गाँव के एगो आदमी से लछुमन पकड़िया चौक पर दू गो अपराधी रुपिया वाला झोरा छीन के भाग गइलें.\nबकरी बचावे का फेर में कुशीनगर के जटहां इलाका के घूर छपरा गाँव के एगो आदमी बिजली का खंभा में उतरल करंट का चपेटा में अपने आ गइल आ ओकर मौत हो गइल.\nसारण जिला के मशरक इलाका के जजौली गाँव में सोमार देर राति 40 बरीस के एगो औरत के मौत साँप कटला का चलते हो गइल.\nसारण जिला के उमदा गाँव के रहे वाला कपड़ा व्यापारी मंगल का दिने बैंक से एक लाख रुपिया निकाल के साहेबगंज बाजार जात रहलें जब छपरा के डाकबंगला रोड पर मोटरासाइकिल सवार अपराधी रुपिया के झोरा झपटत भाग गइलें.\nदेवरिया पुलिस शराब के नाजायज धंधा करे वाला चार जने के 34 लाख रुपिया के शराब ले जात घरी गिरफ्तार कर लिहलसि. चार पहिया वाहनो जब्त कर लीहल गइल बा.\nबस्ती पुलिस नौ गो अपराधियन पर गैंगस्टर एक्ट लगा दिहलसि.\nजौनपुर के बक्शा इलाका में मछरी मारे तालाब में उतरल दू गो नवही डूबला से मर गइलें.\nसारण जिला के भगवान बाजार इलाका में अम्बिका कॉलोनी में पानी भरल गड़हा में से बिजली के अर्थिंग जोड़ल पाइप उखाड़े का फेर में दू गो कबाड़ियन के मौत हो गइल.\nगोंडा जिला के देहात कोतवाली इलाका में हनुमंत नगर मोड़ का लगे भइल एगो बस आ कार के टक्कर में कार से जात मरद मेहरारु के मौत ठावे पर हो गइल.\nप्रयागराज के हंडिया इलाका में दुमदुमा गाँव में अपना ससुरारी आइल किरांव गाँव के एगो आदमी राति में बगइचा जा के एगो गाछ पर फाँसी लगा लिहलसि. पुलिस मामिला के जाँच करत बिया.\nसोमार राति एगो सराध खा के लवटत आजमगढ़ के नवादा बाजार क्षेत्र पंचायत सदस्य के गोली मार के हत्या क दीहल गइल. बाद में खिसियाइल लोग बवाल काटल आ बाजार में खड़ा दू गो मोटरसाइकिल फूंक दीहल.\nगोपालगंज के हजियापुर चौक का लगे एगो ट्रक का चपेटा में पड़ला का चलते बाइक से जात जीन जने में से दू जने के मौत हो गइल.\nजौनपुर के बदलापुर इलाका में दुगौलीकला गाँव में पानी में डूबल रपटा पुल पार करे का फेर में एगो मौटरसाइकिल बह गइल आ ओह पर सवार एगो नवही के मौत हो गइल. दोसरका के बचा लीहल गइल.\nटटका खबर, बुध 26 अगस्त 2020 के


नई दिल्ली से टोरंटो जात इंडियन एयरलाइंस के विमान में उड़ान का दौरान एगो महिला अपना बच्ची के जनम दिहलसि. ओही विमाने में यात्रा करत एगो महिला चिकित्सक ओकर देखरेख कइली. इंडियन एयरलाइंस के इतिहास में एह तरह के ई पहिला घटना बा.\n2 जी घोटाला में केंद्रीय मंत्री रहल ए. राजा आ 13 जने दोसर आरोपियन पर आरोप तय करत घरी अदालत साफ कर दिहलसि कि अभियोग लगावे खातिर राजकोष के नुकसान के विषय जरूरी नइखे. आरोप तय हो गइला का बाद भाजपा अध्यक्ष नितिन गडकरी कहले कि प्रधानमंत्री अपना जिम्मेदारी से भाग ना सकसु.\nअफगानिस्तान के राष्ट्रपति हामिद करजई के कहना बा कि अगर अमेरिका भा भारत पाकिस्तान पर हमला करीहें त उनकर देश ओह हालत में अपना भाई पाकिस्तान का साथे खड़ा मिली.\nअमरनाथ यात्रा पर जाये खातिर अब चिकित्सकीय दृष्टि से स्वस्थ होखर जरूरी बना दिहल गइल बा. सरकार के कहना बा कि ई फैसला एह यात्रा के दुर्गम होखला का चलते कइल गइल बा. एह साल अमरनाथ यात्रा का दौरान 107 तीर्थयात्रियन के मौत हो गइल रहे.\nअबू धाबी टेस्ट बेनतीजा रहल जब श्रीलंका अपना दुसरका पारी में शानदार खेल देखा के मैच ड्रा करा लिहलसि.\nछत्तीसगढ़ का बिलासपुर जिला ले तारबहार इलाका में रेल लाइन पार करत घरी एगो तेज रफ्तार रेलगाड़ी का चपेटा में अइला से कम से कम 12 गो पैदल लोग के मौत हो गइल.\nकर्नाटक के मुख्यमंत्री रहल येदियुरप्पा के न्यायिक हिरासत3नवम्बर तक बढ़ा दिहल गइल बा. अब ऊ हाईकोर्ट से जमानत मिले के इंतजार में बाड़न.\nदार्जिलिंग जिला के बिजोनबाड़ी इलाका में शनिचर का दिने एगो पुल गिरला से 10 लोग के मौत हो गइल आ 60 जने घवाहिल हो गइले.\nजयललिता आ नरेन्द्र मोदी जब केन्द्र पर पक्षपात के आरोप लगवले त प्रधानमंत्री मनमोहन सिंह मुख्यमंत्रियन के भरोसा दिहले कि कवनो प्रदेश का साथे एह चलते भेदभाव ना कइल जाई कि ओहिजा गैर कांग्रेसी सरकार बिया.\nभठियरपन का खिलाफ जन चेतना यात्रा पर निकलल लालकृष्ण आडवाणी बेंगलुरू में 30 अक्टूबर के होखे वाली जनसभा के सम्बोधित ना करीहें.\n2जी मामिला में अपना कंपनी आ तीन गो अधिकारियन पर आरोप तय भइला का बाद रिलायंस टेलीकाम के कहना बा कि आरोप तय भइला के मतलब ई नइखे कि ओह लोग के दोषी मान लिहल गइल बा.\nकेंद्रीय कार्मिक मामिलन के राज्य मंत्री नारायणसामी के कहना बा कि सरकार राज्यन में लोकायुक्तन के नियुक्ति में एकरूपता ले आवे खातिर जल्दिये एगो ‘आदर्श विधेयक’ ले आई.\nजम्मू काश्मीर के मुख्यमंत्री उमर अब्दुल्ला केंद्र सरकार से गोहार लगवले बाड़न कि काश्मीर मुद्दा के स्थायी हल निकाले खातिर पाकिस्तान से बातचीत जारी राखल जाव.\nमनसे अध्यक्ष राज ठाकरे ‘बिग बॉस-5’ पर मराठियन के अपमान करे के आरोप लगवले बाड़न आ कहलन कि एकरा प्रतिभागियन के मराठी समुदाय से माफी माँगे के चाहीं.\nराजस्थान के नर्स भंवरी देवी के अपहरण के दू गो आरोपियन में से एगो आरोपी शनिचर का दिने अदालत में समर्पण कर दिहलसि. भंवरी पिछला दू महीना से गायब बिया.\nभारत दौरे पर आइल नेपाल के प्रधानमंत्री बाबूराम भट्टराई शनिचर का दिने कहलन कि उनुकर यात्रा सफल रहल आ दुनु देश का रिश्ता में एगो नया अध्याय शुरु भइल बा.\nफारस का खाड़ी में बियफे का दिने डूबल ईरानी जहाज पर काम करे वाला छह गो भारतीय कामगारन के अबही ले पता नइखे चलल.\nतमिलनाडु के मंत्री सी. कुरुप्पासामी के शनिचर का दिने 56 साल का उमिर में कैंसर से मौत हो गइल.\nदिल्ली में रसोई गैस सिलेंडर में रिसाव का चलते लागल आग से छह साल के एगोलड़िकी समेत परिवार के तीन बेकत जर के मर गइले.\nलीबिया के सत्ताधारी राष्ट्रीय अंतरिम परिषद शनिचर का दिने कहलसि कि आठ महीना का भीतर चुनाव करा के अंतरिम सरकार बना लिहल जाई.\nसमय पर बिजली बिल ना भरला का चलते शुक का दिने पाकिस्तान के पेशावर छावनी रेलवे स्टेशन के बिजली काट दिहल गइल.\nटीवी पर गद्दाफी के लाश देख के गद्दाफी के बेटी आयशा बेमार हो गइल बाड़ी आ उनुका के अस्पताल में भरती करावल गइल बा.\nक्रोएशिया में दू गो पादरियन के इंटरनेट से अश्लील सामग्री हासिल करे का आरोप में गिरफ्तार कर लिहल गइल बा.\nअमेरिकी प्रशासन ट्राई-वैली विश्वविद्यालय के 435 भारतीय छात्रन के दोसरा संस्थानन में जाये के मंजूरी दे दिहले बा.\nकांटा के टक्कर में पाकिस्तान शुक का दिने एक वोट का सहारे दू-तिहाई बहुमत हासिल कर लिहलसि आ दू साल खातिर संयुक्त राष्ट्र सुरक्षा परिषद में पहुंच गइल.\nवेटिकन लीबिया के अंतरिम परिषद के मान्यता दे दिहलसि.\n2011 का आखिर ले अमेरिका के सैनिक इराक छोड़ दीहें, कहलन बराक ओबामा.\nकोल्ड स्टोरेज में राखल गइल बा गद्दाफी के लाश.\nगीतांजलि समूह शनिचर का दिने मुंबई में अइसनका पहिला एटीएम शुरू कइलस जवना से लोग सोना के मेडल, सिक्का आ गहना खरीद सकेला.\nएक्सिस बैंक के शुद्ध लाभ में एह साल के दुसरका तिमाही में 25 फीसदी के बढ़ोतरी भइल बा.\nसिंगापुर कार्य वीजा के नियम कड़ा कर दिहलसि. एहिजा बहुते भारतीय काम करेलें.\nपिछला बेर आइटम नम्बर ‘बुड्ढा होगा तेरा बाप’ में नजर आइल अभिनेत्री रवीना टंडन फिल्म ‘गिन लिया आसमान’ से एक बेर फेरू बड़का परदा पर वापसी करत बाड़ी.\nअभिनेता सलमान खान आ शाहरुख खान का बाद अब आमिरो खान छोटका परदा पर शुरुआत करे खातिर तइयार बाड़े. आमिर खान जल्दिये एगो टीवी कार्यक्रम ले के आवे वाला बाड़न.\nआमिर खान ‘रा.वन’ के सफलता के कामना कइलन. आमिर एह बात से इंकार कइलें कि डेल्ही बेली के कवनो सिक्वेल बनावे के योजना उनुका लगे बा.\nमार्टिन गुपटिल (105) अउर ब्रेंडन मैक्लम (87) के शानदार पारियन का मदद से न्यूजीलैंड क्रिकेट टीम हरारे स्पोर्ट्स क्लब मैदान पर शनिचर के खेलल दुसरका एकदिना मैच में जिम्बाब्वे के चार विकेट से हरा दिहलसि.\nक्रिकेट के सबसे सम्मानित स्तम्भकारन में से एगो पीटर रोबक के कहना बा कि इंग्लैंड का साथ होखत एकदिना श्रृंखला में भारतीय टीम के सफलता वाकई काबिलेतारीफ बा काहे कि टीम के कई दिग्गज अबही नइखन खेलत.\nचटगांव टेस्ट में बरखा का चलते दुसरका दिन के खेल रद्द कर दिहल गइल.


सईंया हमार मोटर कार ले के आयो रे – Anjoria\nमई 15, 2011 पेट्रोल के दाम, लस्टम पस्टम\nपुरनका जमाना से हीरोइन सभे इहे गावे. अउर खाली हीरोइने के मन के नाहीं बाकी सब मेहरारू के मन के इहे भावे कि उनके बलम मोटरकार पर चढ़ के आवस.\nअब केतना मेहरारून के भाग में भलही इहे लिखल होखे कि बिआहे के बेरा उ मोटरकार पर चढ़ल होखिहन, जइसे अपना ओर के कतना दुलहा अइसन बाड़े कि अपना बिआहे में “टूपीस सूट” पहिरलन. अब साइकिल पर सूट पहिन के उ कहवाँ जइहें? अउर केतना जाना के त सूटवो माँगल रहल, जौन बिआह भइला का बाद लवटा देबे के पड़ल. केतना दुल्हा के त उ सूटवा लौटावे के बेरा अपना यार दोस्त से झगड़ो मोल लेबे के पड़ल. काहें कि सूट में हरदी, दही, सेनूर और ना जाने कौन कौन चीज के दाग लगा के दूल्हा लोग लवटावेला. बाज सूटन के भाग बढ़िया होला. बिना दाग-ओग के कई बिआहन में घूम फिर ले ला. त केतना सूट के भाग बड़ा खराब होला, एक बार बन गइल, देह पर चढ़ गइल अउर ओकरा बाद फेर देह पर चढ़े के ओकरा साईत ना भेंटाइल. अपना ओर के कतना जाना के सूटन के इहे दुर्भाग्य ह. दूल्हा राम बेसाइज के होखस, चाहे टिटिहरी के कद-काठी के होखस त उनकरा सूट का संगे अक्सर अइसने होला. केहू ओकर पूछ्तर ना होखे.\nइहे हाल अधिकतर बनारसी साड़िनो के होला. साड़ी त खैर देहे-देह ना घूमे बाकिर एक बेर किनइला का बाद बाकस में जौन कसाइल त फेर कवनो बिआहे में पहिरा के बेरा उ निकालल जाला. लेकिन ओहिमें गजन के बात ई बा कि कई बेर अइसन पर-पट्टीदारी में बिआह ना पड़े कि ओकर इस्तेमाल कइल जा सके. अउर बरिस-बरिस तक एके तहे दबाइल उ चिंगुरी-चिंगुरी फाट जाले. अपना ओर के धोबी लोगन के बातो त का कहल जाव ? दू बेर कपड़ा भेज दीं धोये के त ओकर रंग फेर रउरा ना चीन्ह पाइब. खैर, बिआह त सचहूं में गजन के चीज ह. ई सब छोट-मोट गजन देखल जाई त भला बिआह कहीं हो पाई.\nअब जेकर बिआह होला ऊ दूल्हा अउर दुलहिन के गोड़ धरती पर ना पड़े. भले दहेज जुटावत में लइकी के बाप के आँखि का आगे अन्हार हो गइल होखे, चाहे लइका राम अबही अपना गोड़ो पर खड़ा ना होखस, बाकी उ अपना के कवनो हीरो से कम नाहीं मानस. हैसियत वाला बाप होलें त चार चक्का दहेज में माँगल जाला, नाहीं त दू चक्का खातिर केकरा मजाल बा कि मांगे के बेरा उ मुँह पर जॉबी कस दी.\nअब अइसना में जे लइकी अपना के हीरोइन बुझे लागेली उनकरा मुँह से भले ना फूटो बाकिर उनकर दिल त चिला-चिला के इहे गावेला “सईंया हमार मोटरकार ले के आयो रे”. अब अलग बात बा कि ए घरी रउरा देहात में घूम आईं, देखब, सबका घरे दहेजुआ मोटरसाइकिल पड़ल बाड़ी सँ. आखिर पेट्रोल भरावे के पइसो त चाहीं. सरकार जब रोज पेट्रोल के दाम बढ़वले जातिया. उ कसाई के का मालूम कि मोटरकार पर चढ़े खातिर केतरे दुलहिन के करेजा कसमसाला. शायद दुलहिन बड़ी समझदार बाड़ी एहिसे उ पहिलहीं कहे लगेली “धक्का दई-दई चलायी रे”.


सुकुलजी..रउआँ बहुते बेजोड़ बानी जी – Anjoria\nसुकुलजी..रउआँ बहुते बेजोड़ बानी जी\nAug 31, 2012 प्रभाकर पाण्डेय\nआजु हमरा सुकुलजी के बहुते इयादि आवता. जब हमरा खूब हँसे के मन करेला त हम सुकुलजी के इयादि क लेनी. सुकुलजी के एइसन-ओइसन मति समझीं सभे. सुकुलजी त बहुते काम के चीज हईं. सुकुलजी त ओमे के हईं की उहाँ का बालू में से तेल निकालि देइबि.\nसुकुलजी जब घरे रहबि त फटही बंडी अउर लुंगी पहिनी के, कांधे पर गमझा लटका के, नंगे गोरे पूरा गाँव का जवार घूमि देइबि पर उहे सुकुलजी जब कवनो रिस्तेदारी में जाए के तइयार होखबि त गवनही मेहरारू कुल की तरे सजबि, सँवरबि.\nपता ना सुकुलजी के बाबूजी उहाँकी बिआहे में कोट सिउआ के सही कइनी की गलती, इ हम ना कहि सकेनी पर बिआहे की 20-22 साल बादो आजुओ सुकुलजी के कोट ओहींगा चमकता. हँ इ अलग बाति बा की ओमे-किसिम-किसिम के बटाम लागि गइल बा. अब रउआँ सोंचति होखबि की इहाँ कोट के बखान काहें कइल जाता, त हम इ कहल चाहतानी की जब सुकुल जी कहीं पहुनाई में निकलबि त इ आपन बिहउती कोट अउर बिहउती मोजा-जूता जरूर पहिनबि.\nसुकुलजी के अगर रऊआँ उनकी गाँव में देखि लेइबि त इहे कहबि के कवनो भकभेल्लर ह (भकभेल्लर हम एसे कहनी हँ की हम सुनले बानी की सुकुलजी की बिआहे में जब सुकुलजी अपनी ससुरारी में खीर खाए बइठने त ओ गाँव के जनाना बुढ़-पुरनिया एगो गीत सुरु कइल सब…ई भकभेलरा दामाद कहाँ से हमरी इहाँ आइल रे, बरओ पाकल, मोछियो पाकल, लागता इ भागलपुर के भागल… ई भकभेलरा दामाद कहाँ से हमरी इहाँ आइल रे…) चाहें हँसमतिया के भाई ह पर उहे सुकुलजी जब गवनहीं मेहरारू कुल की तरे बनि-छनि के रिस्तेदारी में जाए के निकलिहें त लागि की कवनो दुबिआहा अब पहिले-पहल अपनी ससुरारि जाता.\nसुकुलजी के इयादि आवते हमरा हँसी काहें आ जाला इहो बता देतानी अउर गारंटी दे तानी की रउओं आपन हँसी रोकि ना पाइबि. खैर हम त सुकुलजी के तीन-चार गो खेला देखले बानी ओमे से रउआँ सब के अबे एक्के गो सुनाइबि, काँहे कि सगरी सुना देहलहुँ पर मजा किरकिरा हो जाई.\nहम सुकुल जी के जबन घटना बखाने जा तानी उ टटका बा, कहले के मतलब इ बा की पिछलहीं गरमिए में उनकर इ खेला हम देखनी.\nबिआह-सादी के दिन रहे अउर हमहुँ नोकरी पर से छुट्टी ले के गाँवे गइल रहनी. रउआँ सब के त पते बा की बिआह-सादी की दिन में केतना नेवता गिरेला. अगर घर में 3-4गो सवांग होखे लोग तबो सबके एक-आध दिन आंतर दे के कवनो तिलक, बिआह आदि में जाहीं के परेला. हमार बाबा कुछ नेवता लिआ के हमरी आगे ध देहने अउर कहने की बाबू छाँटि ल की तूँ ए में से कगो में जइबS, वइसे तोहरी ऊपर बा ना त झुनझुन-मुनमुन के भेजि देइबि चाहें हमहीं चलि जाइबि. हम नेवतन के निहारे लगनी त का देखतानी की ओ ही में सुकुलोजी के नेवता बा. सुकुलजी के नेवता देखते तS हम ओ के खोलि के लगनी पढ़ें. सुकुलजी की छोट बहिन के बिआह रहे अउर एकदिन की बादे तिलक रहे. अब हम काहे के अउर नेवतन के देखीं, हम दउरि के बाबा की लगे गइनी अउर कहि देहनी की सुकुलजी वाला तिलक अउर बिअहवो में हमहीं जाइब. बाबा कहने नया रिस्तेदार हउअन अउरी तिलके में घरभरी के चले के कहले बाने. तोहार बाबूओजी आ रहल बाने बिहने सबेरे, ओ तिलके में जाए खातिर. फेर बाबा कुछ सोंचि के कहने ठीक बा तूँ अउर तोहार बाबूजी चलि जइहS जा. हमरा त अंदर से लड्डू फूटत रहे, हम कहनीं ठीक बा.\nदूसरा दिन हम बाबूजी की साथे दुपरिअवे में सुकुलजी की इहाँ पहुँच गइनी. साँझिखान तिलक पहुँचि गइल लइका की दुआरे पर. अरे इ का तिलक त चढ़ि गइल पर तिलक चढ़ले की बादे अचानक हल्ला सुनाए लागल. सुकुलजी के बाबूजी अउर लइका की काका में लेन-देन के ले के कुछ बतकही होत रहे. हमहँ उहाँ पहुँचनी. सुकुलजी त पहिलहीं से उहाँ बँसखटिया पर मुँह लटका के बइठल रहने. सुकुलजी के बाबूजी खूब तेज आवाज में कहने की हमार सामान वापस क दS…तहरी घरे हमरी लइकिनी के बिआह ना होई. लइको के काका जोर से कहने की घर में से इनकर सामान ले आके वापस क द सन. इ बहुत चालू बाभन बाने सन. कहतानेसन कुछ अउर तथा करतानेसन कुछ अउर. सुकुलजी के बाबूजी सुकुलजी पर घोंघिअइने, “इ सब, एही सारे मउगे के कइल-धइल हS…का तय कइले बा..का नाहीं केहू के बतवले नइखे..अउर पूछले पर कहत रहल हS की हम बानी न सब संभारी लेइबि..तूँ टेंसन मति लS.”\nअरे इ का ए दादा. सुकुलजी की बाबूजी की एतना कहते सुकुलजी त लगने भोंकार पारि के खूब जोर-जोर से रोवे. एइसन लागे की कवनो मेहरारू गवने जा तिया. सब लोग एकदम सांत हो गइल पर सुकुलजी आपन रोवल चालू रखने अउर बीच-बीच में रुँआँसे बोली में बोलत जाँ, ” इ हमार बाप नइखन, कसाई बाने. हर जगहिए कुछ न कुछ नाटक क के सब काम बिगाड़ि देने. खरमतियो कि बिआहे में इ एहींगा नाटक कइले रहनें..ऊँ…ऊँ…ऊँ……..” अरे अब त सुकुलजी के बाबूजी के ठकुआ मारि देहलसि, उ एकदम से चुप हो गइने, उनकर मुँह झँउआ गइल. एकरी बाद सुकुलजी उठने अउर रोवते लइका की काका से हाथि जोड़ि के कहने, “निकलवा दीं महराज, हमार समान. हमार बापे एइसन बा. राउर कवनो दोस नइखे.ऊँ…ऊँ…ऊँ……..”\nसुकुलजी के रोवाई से सब गमा गइल रहे, सोंचे पर मजबूर हो गइल रहे पर हमार हँसी रुके ना…काँहे कि हमरा पता रहे की अब सुकुलजी की दाँव से केहू बँची ना. लइका के काका केतनो हुँसीयार होखों पर उनकरा अब फँसहिंके बा.\nसुकुलजी के रोवाई अब अउर तेज होत जाव….बीच-बीच में कहल करें…अब हमार बहिन कुँआरे रही…जब बापे एइसन बा…त का कइल जा सकेला. अब त सुकुलजी की अगल-बगल में कईगो रिस्तेदार जुटी के समझावे लागल रहे लोग…बाबू..चुपा जा…ओने लइका की कको के समझावे खातिर कइगो मेहरारू (लइका के बुआ, ईया) घर में बाहर आ गइल लोग. लइका के ईया लइका की काका से कहली, “जा ए मास्टर, तोहरा इजति के कवनो लाज नइके. दुआरे पर हित-नात के बोला के एतना नाटक कS देहलS. देखबS सुकुल बाबू केतना रोवताने.”\nअब हमरा पूरा यकीन हो गइल रहे की सुकुलजी अपनी खेला में कामयाब हो जइहें, काहें कि लइका के फुआ, माई, ईया सबलोग एकट्ठा हो के सुकुलजी के चुप करावे लागल अउर लइका की काका के डांटे लागल. लइका के कको ठकुआ गइल रहनें. हमार हँसी अब रूकले मान के ना रहे. काहे के सामान अब घर में से बाहर आओ, जे जहें रहे उहवें गमा गइल रहे. तिलकहरू लोग आराम से खाइल-पियल. अब लइका की काका के तनको हिम्मत ना रहे की एको सब्द बोलें. घर में जा के एकदम से गमा गइने. एकरी बाद बिआहो एकदम निमने-निमने बीत गइल. बिआह बितले की बाद हम सुकुलजी से कहनी की महराज राऊर कवनो जबाब नइखे, जहाँ सुई ना घुसी उहाँ रउआँ हाथी घुसा देइबि, काम परले पर गदहवो के बाप बना लेइबि. सुकुलजी की चेहरा पर कुटिल मुस्कान तैरि गइल.\nबाद में पता चलल की सुकुलजी लइका की ओर से जेतना फरमाइस भइल रहे सब मानि ले ले रहने…पर देखा देहने लइका की काका के अँगूठा.. जय हो..\nबतकुच्चन  – ७४\n2 thought on “सुकुलजी..रउआँ बहुते बेजोड़ बानी जी”\nहा हा हा… भाई पांडे जी! बहुत मजेदार बखान कईले बानीं अपने ई शुकुल जी के… मजा आ गईल…\nशुकुलजी के फोन आइल रहल ह..खाली एतने कहि के फोन काटि देहने हँ..की बाबू..तूँ घरे आवS तब तोहार खबर लिआई…खैर अब जवन होई उ देखबि..पर ए बात के खुशी बा की इंटरनेटिया जबाना में गाँव-जवार के लोग..अँजोरिया पढ़ता..अउर फोन पर धमकावता…हा..हा..हा..


(शुक,2दिसंबर)\nमोतिहारी जेल में औचक छापा में 23 गो मोबाइल फोन बरामद भइल बा.\nविधानमंडल के शीतकालीन सत्र आजु से शुरू हो गइल. विधान सभा में अध्यक्ष उदय नारायण चौधरी बतवलें कि लोजपा विधायक प्रमोद कुमार सिंह आ नौशाद आलम जदयू में शामिल कर लिहल गइल बाड़े. आजु मंत्री हरि प्रसाद साह, मुख्यमंत्री रहल भागवत झा आजाद, मंत्री रहल मोहम्मद सुलेमान आ केन्द्रीय मंत्री रहल उपेन्द्र नाथ वर्मा समेत तेरह लोग के निधन पर शोक प्रस्ताव पारित कर के सदन के कार्यवाही सोमार तक ले स्थगित कर दिहल गइल.\nआजु विधानमंडल के बिजली पाँच मिनट खातिर कट गइल त मुख्यमंत्री नीतीश कुमार कहलन कि जब बिजली बोर्ड के आजादी दिआला त ऊ मनमानी करे लागेला.\nबुध का दिने सिवान जिला के आन्दर इलाका के दाहाबाड़ी गाँव से बहुते मात्रा में स्प्रिट आ देशी शराब जब्त कइल गइल आ दू आदमी का खिलाफ केस दर्ज करावल गइल.\nबिहार में विश्वविद्यालय शिक्षकन के रिटायरमेंट उमिर बासठ से बढ़ा के पैंसठ करे के फैसला लिहल गइल बा जवन तीस जून दू हजार दस से प्रभावी मानल जाई.\nछपरा मुजफ्फरपुर वैशाली आ समस्तीपुर में कुल करीब चालीस गो मुकदमा में खोजात अपराधी प्रेमचन्द उर्फ फाइटर शुक्ला के लाश मुजफ्फरपुर के सरैया इलाका से मिलल बा.


टटका खबर, बियफे, २७ मई – Anjoria\nMay 27, 2010 news in bhojpuri, टटका खबर\nमाया के माया तीन साल में ३५ करोड़ बढ़ गइल\nबड़का बड़का उद्योग एह रफ्तार से ना बढ़ सकस जवना रफ्तार से मायावती के संपत्ति बढ़ रहल बा. खुद मायावतीए का अनुसार तीन साल का भीतर उनकर संपत्ति ५२ करोड़ से बढ़ के ८७ करोड़ के हो गइल बा. ई जानकारी मायावति विधान परिषद खातिर आपन परचा भरे में दाखिल कइले बाड़ी. काश उनका शासन में चलत यूपीओ के संपत्ति में अइसने इजाफा भइल रहित!\nकुर्सी से चिपकल शिबू के सौदागिरी चालू बा\nशिबू सोरेन के पार्टी एक तरफ कांग्रेस से सौदाबाजी करे में लागल बा आ दोसरा तरफ हेमन्त सोरेन आ चम्पई सोरेन भाजपा के फेर से पटावे में. कांग्रेस आ भाजपा कवनो में अतना नैतिकता भा राजनीतिक साहस नइखे लउकत कि एह सौदाबाजी के साफगोई से नकार सकस. झारखण्ड के मुख्यमंत्री बन के निर्दलीय कोड़ा जतना कोड़ लिहले बाड़े कि सबका मन करे लागल बा कि एह खेत के कुछ फसल ओकरो घरे आवे.\nआनन्द सर के कमाल तीसो के तीसो आईआईटी में\nबिहार के मशहूर सुपर तीस एहू साल कमाल कर देखवलें जब तीसो के तीसो आईआईटी का प्रवेश परीक्षा में सफल हो गइलें. गणित विशेषज्ञ आनन्द कुमार हर साल बिहार के तीस गो गरीब विद्यार्थियन के चुनेलें, फोकट में पढ़ावेलें आ ओह लोग के सफल बना के देखा देलें. अबले आठ साल में ऊ २४० गो विद्यार्थीयन के तइयार कइलें जवना में से २१२ गो सफल भइलें. एह सफलता पर कवनो गुरु गर्व कर सकेला. बधाई आनन्द कुमार!\nएयर इण्डिया के हड़ताल वापिस बाकिर १७ जने नेता बर्खास्त\nदिल्ली हाईकोर्ट का आदेश का बाद एयर इण्डिया के हड़ताली कर्मचारी हड़ताल वापिस ले लिहलें बाकिर प्रबन्धन एह बीचे १७ जने कर्मचारी नेतवन के बर्खास्त कर दिहलस आ १५ गो इंजीनियर के निलम्बित कर दिहले बा. एयर इण्डिया आजु आपन ७८ गो उड़ान चलाई आ कहले बा कि दू दिन में हालात सामान्य बना लिहल जाई.\nमंत्री समूह फैसला करी जाति आधारित जनगणना पर\nकेन्द्रीय मंत्रीमण्डल का बैठक में जाति का आधार पर जनगणना करावे खातिर आम सहमति ना बन पावल. कुछ देशभक्त मंत्री एह बात पर चिन्ता प्रकट कइलें कि जाति का आधार पर जनगणना करवला से जातिगत विद्वेष भड़की आ जाति के जहर देश के अउरी नुकसान चहुँपाई. दोसरा तरफ एकर समर्थक मंत्रियन के कहनाम रहे कि जाति सामाजिक सच्चाई ह आ एकरा से मुँह ना घुमावल जा सके. अब एह मसला के मंत्रियन के एगो समूह के सँउप दिहल गइल बा जवना के अध्यक्षता प्रणव मुखर्जी करीहें.\nअफजल अपना बचाव में कानूनी हथियार इस्तेमाल कइलस\nसंसद पर हमला करे का मामिला में फाँसी के सजा पा चुकल अफजल कोर्ट से गुहार लगवले बा कि ओकरा के फाँसी के सजा दिहल गइल रहे बाकिर सरकार ओकरा याचिका पर देरी कर के ओकरा के अकेले डेथ सेल में सड़े पर मजबूर कइले बिया. कहले बा कि ओकरा के जम्मू काश्मीर के जेल में भेज दिहल जाव जेहसे ओकर परिवार वाले ओकरा से भेंट मुलाकात कर सकस. सुप्रीम कोर्ट एगो मुकदमा का फैसला में कहले रहुवे कि अगर फाँसी देबे में बहुत देरी लगत बा त फाँसी सजा के बदल के उमिर कैद के सजा कर देबे के चाहीं. सरकारो के मंशा शायद अइसने कुछ बा.\nअमरसिंह के भउजाई के मिलल सपा के टिकट\nसभका के चउँकावत मुलायम सिंह फेर से जया बच्चन के राज्यसभा के टिकट दे दिहलन. अमर सिंह के बहुत उम्मीद रहुवे कि उनकर जया भाभी उनका साथे आ जइहें बाकिर उनका एके गो जया, जयाप्रदा, के समर्थन से संतोष करे के पड़ी. सपा आपन दोसरका टिकट रशीद मसूद के दिहले बा जे पार्टी के राष्ट्रीय उपाध्यक्ष हउवें. जया बच्चन के टिकट से मोहन सिंह के सपना धराशायी हो गइल जे सोचले रहुवन कि अमर सिंह के गरियावे के इनाम में उनका के राज्यसभा भेज दिहल जाई. एकरे के कहल जाला कि जातो दिहलें भातो ना मिलल!\nराष्ट्रपति प्रतिभा पाटिल चीन यात्रा पर\nपिछला दस साल में भारत के कवनो राष्ट्रपति के पहिलका चीन यात्रा पर गइल प्रतिभा पाटिल के बीजिंग में भव्य स्वागत कइल गइल. एह यात्रा पर उनकर मुलाकात चीन के शीर्ष नेता लोगन से होखी. एह यात्रा का दौरान प्रतिभा पाटिल ओहिजा श्वेत अश्व बौद्ध मंदिर के उद्घाटन करीहें.\nसाढ़े तेरह लाख के गबन में प्रधान के जेल\nबलिया के सोनवानी के प्रधान सुरेश कन्नौजिया के गिरफ्तार कर के जेल भेज दिहल गइल बा. गिरफ्तारी का बाद कवनो बसपा नेता फोन से टीएससी के जिला परियोजना समन्वयक के हड़कवलसि कि प्रधान ओकर खास आदमी ह आ अगर ओकरा कवनो तरह के दिक्कत भइल त ठीक ना होखी. अब ओह बसपा नेतो पर जाँच करे के आदेश हो गइल बा.\nपब में भइल झगड़ा खातिर जडेजा आ रोहित बोर्ड से माफी मँगले\nवेस्टइंडीज में बीसबीसा वर्ल्ड कप खेले गइल टीम के सदस्य रोहित शर्मा आ रविन्द्र जडेजा बोर्ड से माफी मँगले बाड़े. जडेजा कहले बाड़न कि ऊ ओहिजा खाना खाये गइल रहलें जब कुछ भारतीय मूल के अमेरिकी ओह लोग के भला बुरा कहे लगलें. रोकला पर लोग मारपीट पर उतारु हो गइल. उनकर कहनाम बा कि ऊ कवनो झगड़ा ना कइलें बाकिर बोर्ड से माफी माँगत बाड़े कि आइन्दा अइसन कुछ ना होखे एकर पूरा ध्यान रखीहें.


तोहरा ले बढ़िया हिन्दू हम – बतंगड़ 64 – Anjoria\nदिसम्बर 7, 2017 तोहरा ले बढ़िया हिन्दू हम, बतंगड़\nदेश कहवाँ सा कहवाँ आ गइल. चरखाना वाला गमछी आ जालीदार टोपी पहिरल अब आउट आफ फैशन हो गइल आ कुर्ता का उपर से जनेऊ पहिरे के जमाना आ गइल. एह हिन्दू जगरम के शुरुआत करे वालन में राहुल गाँधी के नाम सबले खास हो गइल बा आ कम से कम एह मामिला में हिन्दूवादियन के चाहीं कि उनुका के एकर मान देसु. अबहीं ले ई पता ना रहुवे कि राहुल गाँधी के मजहब, रिलीजन, भा पंथ का ह. केहू उनुका के खान मानत रहल त केहू ईसाई. बहुत कमे लोग उनुका के हिन्दू मानत रहुवे. बाकिर अब कांग्रेस का तरफ से बाकायदा बयान सामने आइल बा कि राहुल हिन्दुवे ना जनेऊ पहिरे वाला हिन्दू हउवें. ई अलगा बाति बा कि एह तरह के बयान देबे वाला ई ना बतवलसि कि उनुकर जनेऊ भइल कहिया. जवना आदमी के हवन में बइठे के लूर ना होखे, जेकर गिरोह सड़क चौराहा प गोकशी क के गोमांस के भोज देबे, जेकरा गोल के सरकार सुप्रीम कोर्ट मे हलफनामा दे के कहले होखे कि भगवान राम काल्पनिक हउवें आ उनुका होखला के कवनो सबूत नइखे ओह आदमी के जनेऊधारी ब्राह्मण हिन्दू बतवला प कतना लोग विश्वास करी से देखे के पड़ी.\nबाकिर अतना त मानहीं के पड़ी कि शान से कहीं कि हम हिन्दू हईं के नारा देबे वाला लोगो एह शान से कबो ना कहल जवना शान से अब राहुल गाँधी के हिन्दू होखे के दावा कइल जा रहल बा. उनुका गोल के एगो बीफ कारोबारी त एहू ले आगा बढ़ी के दावा क दिहले बावे कि पीएम मोदीए हिन्दू ना हउवें. खुद राहुल गाँधी अपना के शिव भक्त होखे के दावा करत चलत बाड़न. शायद गुजरात चुनाव का झोंक में ऊ इहो भुला गइल बाड़न कि अगिला साल कर्नाटक के भोट होखे वाला बा. ओह घरी उनुकर शिवभक्ति उनुका खिलाफ जा सकेला. एह सभका बावजूद हम राहुल आ उनुका गोल के आभार मानत बानी कि हिन्दुस्तान में हिन्दू होखला के शान वाला बाति बना दिहलन. दीदिया एह पूरा वाकया प अबले आपन राय विचार जारी नइखे कइली. बाकिर आवत चुनाव के मद्देनजर राखत आ राहुल से सीखत अपना के ऊ नमाजी मुसलमान बतावे लागसु त केहू के अचरज ना होखे के चाहीं काहें कि उनुका मुस्लिम वोट बैंक के कवनो सानी नइखे आ एही वोट बैंक का इर्द गिर्द उनुकर सगरी राजनीति चलल करेले.\nराहुल के शिवभक्ति खुलेआम चरचा में आवे का पाछे शिवेजी के तिसरका आँख के कृपा बावे. सोमनाथ मन्दिर घूमे गइल राहुल के नाम ओहिजा राखल गैर हिन्दू दरशनिया रजिस्टर में दर्ज भइला का बाद एह प बवाल खड़ा हो गइल. कुछ लोग के कहना बा कि एह सभ का पाछा भाजपा के चाल बा जे अपना एगो आदमी के राहुल के मीडिया मनेजरी दिअवा दिहलसि आ उहे मीडिया मनेजर सोमनाथ मन्दिर का रजिस्टर में राहुल के नाम गैर हिन्दू रजिस्टर में लिख दिहलसि. हालांकि ओकरा के गलत मानल गलत बाति बा. राहुल गाँधी के कई बेर रोमन कैथोलिक बतावत लेख मीडिया में छपत आइल बा आ कबहियों एकर खंडन देखे सुने के नइखे मिलल. स्वामी के दावा हमेशा से रहल बा कि राहुल का लगे एगो इटालियन पासपोर्ट बा जवना में उनुकर असली ईसाई नाम दर्ज बा. राहुल जब विदेश जालन त एहिजा से बाहर निकलला का बाद ओही पासपोर्ट के इस्तेमाल करेलन. इंगलैन्ड के बैंक में उनुकर खातो बा ईसाईए नाम से. अगर ई अछरंग सही में अछरंगे ह त अबहीं ले एकरा खिलाफ कवनो डेग काहे नइखन उठवले राहुल गाँधी ?\nअब त कम से कम राहुल गाँधी के एगो फोटो जनेऊ पहिरले आवे के समय आ गइल बा. जनानी पेशाबघर में घुसत भा निकलत बेरा उनुका कान प लपेटल जनेऊ लपेटलो ना लउकल रहुवे. आ हम ऐहु ला फिकिरमंद बानी कि शाही इमाम बुखारी आ आर्कबिशपन से सहयोग समर्थन के निहोरा अब कइसे कर पाई कांग्रेस. हर राज्य गुजराते ना ह आ कम से कम आठ गो राज्य में हिन्दू अकलियत में बाड़ें. असली हिन्दू राहुल अब ओह राज्यन में हिन्दूवन के माइनोरिटी अधिकार दिआवे के माँग क देसु त सभे मान ली कि राहुल सचहूं हिन्दुवे हउवन. आ हो सकेला कि तब संघो उनुका समर्थन के एलान क देव.\n(अतवार3दिसम्बर 2017 का दिने कोलकाता से छपे वाला अखबार समाज्ञा में अँजोर भइल.)


घुन का फिकिरे दीयकन के दुबराइल : बाति के बतंगड़ – 17 – Anjoria\nDecember 20, 2016 Editor बतकुच्चन, सतमेझरा 0\nनोटबन्दी के मार से आम जनता के भइल परेशानियन से कुछ नेता बहुते परेशान बाड़ें. उनकर कहना बा कि जौ का साथे घुनो पिसाता आ सरकार के चाहत रहुवे कि घुन के बचावे के इन्तजाम पहिले कर लीत. आ हमरा लागत बा कि घुन का फिकिरे दीयका दुबरात बाड़ें सँ. जौ पिसाई त घुन के पिसाहीं के बा. काहे कि ओकरा के अलग ना कइल जा सके. पिछला सत्तर बरीस से देश आ समाज में लागल ई दीयका फोंफड़ क के राख दिहले बाड़न स देश आ समाज के. असल में एहनी के घुन के फिकिर त नाम लेबे ला बा, असल चिन्ता बा कि जौ काहे पिसात बा. आ हम सोचत बानी कि करिया धन वाला ई जौ जामल कइसे, केकरा चलते. आ पिसाई के इन्तजाम के करवलसि.\nकांग्रेसे का राज में एह जौ के जमावे के इन्तजाम भइल आ कांग्रेसे का राज में अइसन इन्तजामो के शुरुआत भइल जवना सहारे एह जौ के महीन पिसाई के राहो खुल गइल. इन्दिरा गाँधी के राज में साल 1973-74 में इन्कम टैक्स के दर रहुवे 97.7 फीसदी. अब मतिहीनो समुझ सकेलें कि सौ रुपिया कमइला पर जब 97 रुपिया 70 पइसा टैक्स दे देबे के पड़ी त होखी का. या त कमाए वाला अपना कमाई के चोरा के राखि ना त कमइले छोड़ दी. आ भइबो इहे कइल. जम के करिया धन उपजल. आजु जे लोग छाती कूटत बा कि नोट खातिर लमहर लमहर लाइन लागत बा, शायद भुला गइल बा कि एगो हाथ घड़ी खरीदे खाति लोग दू दू दिन लाइने में सूतत बइठत रहुवे, प्रिया स्कूटर खाति साल साल भर के लाइन रहत रहुवे. तब कम्पनियन पर रोक रहत रहुवे कि अधिका सामान ना बना सकसु. मकसद बस इहे रहत रहे कि मोट कमाई के मौका मिलत रहो. सत्ताधारियन के आ लगुआ भगुअन के अरबो खरबो विदेशी बैंकन में जमा रहे. आजुओ बहुते लोग के बहुते धन विदेशन में जमा बा ओह देशन से अइसन समुझ बना के राखल रहे कि एह करिया कमाई के सुराग मत लागो. इलाज का नाम पर बेर बेर के विदेश यात्रा इलाज ला कम, अपना कमाई के बचवला के बेसी रहत रहुवे.\nई त भइल जौ के उपजला के किस्सा. अब जानल जाव कि पिसाई के इन्तजाम कइसे कर गइल इहे लोग. राजीव गाँधी का जमाना में मोबाइल आ गइल आ मनमोहन सिंह आधार कार्ड के इन्तजाम करा गइले. आज करिया धन का खिलाफ एही दुनू सरन्जाम के इस्तेमाल कइल जात बा. सभका के आधार कार्ड से जोड़ के बैंकिग पर अकुशा लाग गइल. पता लगावल बहुते आसान हो गइल कि कवन खाता केकर ह. गैस के सबसिडी का नाम पर जवन लूट होखत रहे, मनरेगा के लूट सब कुछ आधार कार्ड का सहारे काबू मे आ गइल. साधन उहे रहल बस साधे के लक्ष्य बदल गइल.\nशासक के नीयत साफ रहो तो हर समस्या के समाधान आसान हो जाला. एगो जमाना रहुवे कि घोटालाबाजन के मौज रहत रहे आ पीएम मौह सधले सभकुछ चुपचाप देखत रहसु. उनुका बेंवत में ना रहल कि घोटालाबाजी पर रोक लगा सकसु. एगो ईमानदार पीएम का शासन मे जतना बेइमानी हो गइल ओकर कवनो दोसर नमूना ना मिली. ठीक वइसने जइसन भोजपुरी इलाका के कुछ विवेकी साहित्यकार अपना राय से भोजपुरी के जतना नुकसान चहुँपा गइलें ओतना दोसर केहु ना पँहुचा पाइत. अब एह सगरी दीयकन पर किरासन तेल डलात बा त ऊ माहौल बिगाड़े में लागल बाड़ें. गनीमत अतने बा कि जनता एह लोगन के चिन्ह गइल बिया आ एकनी के बहकावा में नइखे आवत. ओकरा मालूम बा कि दीदीया, बहीना, बबुआ के आपन चिन्ता बा, जनता के ना.\nघुन का फिकिरे दीयकन के दुबराइल


खबर एक नजर में (20 जून 2011) – टटका खबर\nबाबा रामदेव के आयोजन पर पुलिस हमला के सुनवाई आजु\nदेश के सुप्रीम कोर्ट दिल्ली पुलिस के दिहल ओह हलफनामे पर आजु विचार करी जवना में पुलिस एह बात से इंकार कइले बिया कि ऊकवनो तरह के बल प्रयोग कइले रहे. कोर्ट पुलिस से ओह ४२ गो सीसीटीवी कैमरा के जमा करावे के कहले बिया जवना का बारे में कहल जात बा कि पुलिस सुबूत मिटावे खातिर ओह कैमरन के अपना कब्जा में ले लिहले रहुवे. पुलिस कहले बिया कि कवनो लाठी चार्ज ना भइल रहे बाकिर जब भीड़ पुलिस पर पथराव कइलसि त आठ गो आंसू गैस के गोला छोड़ल गइल रहे.\nपीएमटी के परचा लीक परीक्षा रद्द\nछत्तीसगढ़ के चिकित्सा महाविद्यालयन में प्रवेश खातिर आयोजित प्री मेडिकल टेस्ट के परचा लीक होखे का चलते परीक्षा रद्द कर दिहल गइल बा आ करीब एक दर्जन लोग के गिरफ्तार कर लिहल गइल बा. अगिला तारीख के एलान बाद में होखी. पुलिस बतवलसि कि बिलासपुर जिला के तखतपुर कस्बा जब काल्हु रात एगो घर पर छापा मारल गइल त ओहिजा अस्सी गो परीक्षार्थियन के तईयारी करावल जात रहे. ओह परचा के मिलान जब असली परचा से कइल गइल त लीक होखे के पता लागल. बतावल जात बा कि बारह बारह लाख रुपिया ले के परचा बतावल गइल रहे.\nसोनिया कवनो बात के जबाब ना दिहली\nअपना विदेश यात्रा का बाद लवटि के सोनिया गाँधी अन्ना हजारे के चिट्ठी के पावती त भेज दिहली बाकिर ओहमें उठावल गइल मुद्दन का बारे में कुछ नइखी कहले. बस अतने लिखले बाड़ी कि एह बारे में ऊ जानकारी लीहें. अन्ना अपना पर संघ के मुखौटा होखे का आरोप पर सोनिया से सुबूत मँगले रहले भा कांग्रेसियन के अइसन आरोप लगावे से रोके के कहले रहले.\nअल्पसंख्यकन का साथ अन्याय करे वालन के जेल\nकेन्द्र सरकार देश के अल्पसंख्यकन का साथ भेदभाव करे वाला कवनो विभाब, संस्था भा आदमी पर कार्रवाई करी. पहिले योजना रहल कि समान अवसर आयोग का तहत जाति मजहब से उपर उठ के सबका खातिर समान अवसर के व्यवस्था कइल जाव बाकिर अपना अल्पसंख्यक प्रेम का चलते केन्द्र सरकार ई सुविधा खाली अल्पसंख्यकने के देबे के फैसला कइले बिया. एह मामिला के दोषियन के तीन महीना ले जेल आ पाँच लाख रुपिया ले जुर्मान लगावल जा सकेला.\nहरियाणा नेशनल हॉकी चैम्पियन बनल\nकाल्हु भोपाल में दुधिया रोशनी में खेलत हरियाणा कर्नाटक के दू बनाम एक गोल से हरा के चैम्पियन बन गइल. तीसरा जगहा के मैच में पंजाब झारखण्ड के चार बनाम एक गोल से हरवलसि.\nपहिला टेस्ट मैच आजु\nवेस्ट इंडिज गइल भारत के टीम एह दौरा में तीन गो टेस्ट खेले वाली बा जवना में से पहिलका टेस्ट आजु जमैका का किंग्स्टन में खेलल जाई. कप्तान महेन्द्र सिंह धोनी फिकिरमंद बाड़न कि मुनाफ पटेल समेत उनुका पेसरन के अनफिट रहला का चलते मैच जीते के कवन राह निकालल जाव.\nमोतिहारी में सड़क दुर्घटना\nमोतिहारी का छतौनी थाना में बरियारपुर का लगे एगो बस बेकाबू होके सड़क किनारे बीस फीट गहीर गड़हा में पलटि गइल जवना चलते एक आदमी के मौत त ओहिजे हो गइल. अस्पताल में इलाज का दौरान चार गो अउरी लोग के मौत हो गइल. संग्रामपुर भवानीपुर से मोतिहारी खातिर आवत रहे ई बस.\nमहामाया के माया लेबे खातिर उमिर के बंधन खतम\nयूपी में महामाया गरीब आर्थिक मदद योजना से लाभ लेबे खातिर उमिर के बंधन हटा दिहल गइल बा. पहिले एकरा खातिर कम से कम पैंतालिस साल के होखल जरुरी रहल जवना चलते कम उमिर के बाकिर जरुरतमंद के सहायता ना मिल पावत रहे. बाकिर पात्रता खातिर बाकिर शर्त पहिलही जइसन रही.\nबेहूदगी का आरोप में सपा विधायक गिरफ्तार\nकानपुर में बिजली कंपनी केस्को के प्रबन्ध निदेशक रीतु माहेश्वरी का चेम्बर में जबरिया घुसे आ उनुका साथे बेहूदगी करे के आरोप में सपा विधायक इरफान सोलंकी के एगो समर्थक का साथे गिरफ्तार कर लिहल गइल बा. गिरफ्तारी का बाद जिला में कई जगहा पर सपा समर्थक प्रदर्शक कइले.\nश्रीलंका प्रीमियर लीग में भारत के खिलाड़ी ना खेलीहे\nभारतीय क्रिकेट कंट्रोल बोर्ड [बीसीसीआई] फैसला लिहले बा कि श्रीलंका में सिंगापुर के एगो निजी कंपनी के चलावल श्रीलंका प्रीमियर लीग में भारत के क्रिकेट खिलाड़ी ना खेल सकसु काहे कि ई कवनो बोर्ड के प्रायोजन ना ह.


भोजपुरी विशेष: तपोभूमि हौ गोरखपुर के माटी | gorakhpur - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nअब जौन सहर बा, ऊ मूल रूप से तब जंगल रहल.\nगोरखपुर बाबा गोरखनाथ जी के तपोस्थली त हइले ह,आध्यात्मिक चेतना के जोत जरावे वाले कई अउर साधु-संत येह पवित्र भूमि में भइल हवें. सरयू के किनारे से हिमालय के तलहटी तक फइलल येह छेत्र के करमजोगी महापुरखन के समर्पित लेख\nLast Updated: September 10, 2020, 3:00 AM IST\nसहरिए बाबा गोरखनाथ के नाम से जानल जाला. एही से अनुमान लगाईं कि बाबा गोरखनाथ जब आइल रहल होइहें तब इहाँ का रहल होई. हमायूँपुर से गोरखनाथ मंदिर भ कहीं कि रेलवे लाइन के आगे सोनौली वाली सड़क पर पुरनका फ्लाईओभर से उतरते बाईं ओर एक ठो राहि जाले. इ रहिया रामलीला मैदान होत सूरजकुंड कालोनी में जाले. बकिर रामलीला मैदानो से पहिले जौन जगहि बा ओके अबहिनो पुराना गोरखपुर गाँव के नाम से जानल जाला. ई पुराना गोरखपुर गाँव ऊ जगही ह जहाँ गोरखनाथ बाबा बहुत दिन ले तप कइले रहले. बहुत बाद में उनके तपस्थली पर राजस्थान के राजा मान सिंह एगो पोखरा बनववले आ ओहीं एगो सिवाला भी बनवले. बाबा के असर उहाँ अबहिनो अनुभो कइल जा सकेले. अब जौन सहर बा, ऊ मूल रूप से तब जंगल रहल.\nओही जंगले के बीचे कहीं-कहीं गाँव रहलन. जंगल क हालत ई रहल कि ऊ राप्ती नदी के आरे-पारे दक्खिन में सरजू जी से लेके आ उत्तर में हिमालय जी ले कुल जंगले-जंगल फैलल रहल.\nजेके एह इतिहास के तसदीक करे के हो ऊ अबहिनो लगभग हर तीसरे गाँव या बजार के नाम में उपनाम जैसन लगल जंगल चहे कौनो पेड़ के नाम से एकर तसदीक क सकाला. गोरखपुर से अगर रेल से उत्तर यानी नौतनवा ओर चलीं त पहिला टीसन नकहा जंगल ह, जौन अब गोरखपुर सहर क हिस्सा हो चुकल हौ. उहाँ से थोरे और आगे बढ़ीं त मानीराम छोड़ के फिर कौड़िया जंगल ह. सहर के पुरुब ओर कुसुम्ही पूरा जंगले ह. आसपास के और जगहिन में जंगल धूसड़, जंगल बब्बन से लेके अलग-अलग पेड़-पौधा के नाम पर बनगाईं, बरगदवा, महुआतर, बाँसगाँव, बड़हलगंज... ऐसन सैकड़न नाम इहाँ रउरे पा जाइब.\nजंगल एक तरफ अपने आसपास रहे वाले जीवधारी के जिअले के जरूरत भर के पूरा साधन देले त दुसरे तरफ तरह-तरह के संघर्स, एक तरफ पुरहर सांति त दुसरे तरफ ओह सांति के चीरत तरह-तरह के भयावह अवाजि, चिंग्घाड़. गोरखपुर सहर के आज जौन सबसे बेसी भीर वाला चौक-बजार हवें, ओह कुल जगह ढेर नाईं चालिस-पचास साल पहिले तक कास-मूज-नरकटे के झाड़ी में लोग सियार-बिगवा घूमत देखले हौ आ ऊ लोग अबहिन सहरिए में मौजूद हवें. अब भला तप के लिए जंगल से निम्मन जगह और का हो सकेले!\nकंचित एह मटिए में कुछ अइसन हौ कि हर उन्नत आध्यात्मिक चेतना के पहिले त ई अपनी ओर खींचेले आ फिर अपने ढंग से सबके अलग-अलग तरह के तप में लगा देलिन. बाबा गोरखनाथ से पहिले एही मिट्टी में गौतम बुद्ध हो भैल रहलें, जे पूरी दुनिया के आपन जोत आपै बनले के संदेस देहलें. इहाँ के संत परंपरा में एह बीचे छोट बड़ा केतना जने अइले-गइले एकर कौनो लेखा-जोखा रखल केहू के लिए बहुत मुस्किल हौ, बकिर एह बाती के साखी त महाभारत हौ कि पांडव लोग अपने अज्ञातवास के दौर क बड़हन हिस्सा इहाँ बितवले. गोरखपुर सहर से करीब 60 किलोमीटर उत्तर आर्द्रवन में स्थित दुर्गा माई के थान ऊ जगहि ह जहाँ पांडव लोग आपन सब दिव्यास्त्र एगो समी के बिरिछ के सौंप के बिराट नगर चल गइल रहलन. आर्द्रवन के अब अदरौना कहल जाला. ई लेहड़ा टीसन के लगे हौ, एह नाते बहुत लोग अब एके लेहड़ा नाम से भी जानेले. बिराट नगर अब नेपाल में हौ. पांडव परिवार खातिर बनबास से लेके अज्ञातवास के ई पूरा र कौनो तप से कम त नइखे रहल.\nअध्यात्म आ ओकरे लिए तप के ई क्रम लगातार चलले आवत हौ, ई अलग बाति बा कि ओकर तरीका और बहाना बदलि गइल हो. कबो दुनिया के कौनो प्राकृतिक संकट से मुक्ती दियावल जरूरी रहल त महातिमा लोग ओह हिसाब से तप कइल. मानव समाज के भलाई खातिर आपन धुनी रमावल, त कबो समाज में अपनहीं ब्यापि गइल कुरीति आ रूढ़िए समाज के दुसमन हो गइल आ तब ओसे मुक्ती दियावल समझ के लोग ओह हिसाब से तप कइलस. कबो बिस्मरन के गर्भ में समा गइल अपने प्राचीन बांग्मय के फेर से हेरल एगो कठिन चुनौती बनि गैल त कबो बिदेसी सासन से मुक्ती बहुते बड़ा चुनौती हो गैल. ऐसन हर समय पर गोरखपुर के माटी समय के अनुकूल तप के लिए अद्भुत ढंग से लोगन के प्रेरित कइलस आ सही समय पर ओकरे लिए पूरा माहौल भी बना देहलस.\nऐसने एक तपस्वी भइलन परमहंस योगानंद जी. उनकर परिवार बंगाल से रहल. पिता श्री भगवती चरन घोष जी बंगाल-नागपुर रेलवे में वाइस प्रेसीडेंट रहलन आ ओह समय ऊ गोरखपुर में ही पोस्टेड रहलन जब बालक मुकुंद लाल के जनम भैल. बालक मुकुंद लाल में आध्यात्मिक छमता त सुरुए से रहल आ एकर अनुभव भी उनके आसपास के लोगन के कई बार भैल. केवल 11 साल के उमिर में इनके माताजी के निधन हो गैल आ हाई स्कूल के बाद ही ऊ बनारस के एगो आस्रम में चल गइले आ करीब 17 साल के उम्र में उनकर भेंट अपने गुरु स्वामी श्री युक्तेश्वर गिरि जी से भैल. इहे बालक मुकुंद आगे चल के परमहंस योगानंद बनले. योगानंद जी पहिला भारतीय गुरु हवें जौन जा के अमेरिका में आपन डेरा बनौले आ उनही के लिखल ऑटोबायोग्राफी ऑफ अ योगी, जौन 1946 में छपल, के अब तक 40 लाख से ज्यादा प्रति बिक चुकल हौ. हार्पर सैन फ्रांसिस्को के अनुसार ई 20वीं सदी के 100 सर्वश्रेष्ठ आध्यात्मिक पुस्तकन में से एक ठे हौ और लॉस एंजिलिस टाइम्स के अनुसार परमहंस योगानंद जी 20वीं शताब्दी के पहिला सुपरस्टार गुरु हवें. निहचित रूप से गोरखपुर के माटी के अइसन सपूत के जनम देहले के गर्व त होखही के चाहीं.\nएही माटी में भाई जी हनुमान प्रसाद पोद्दार समय के ओह छोर पर अइले जब प्राचीन भारतीय बांग्मय के सहेजल बहुत दुसवार काम हो गैल रहल. हालांकि उनकर जन्म राजस्थान के रतनगढ़ में भैल आ कारोबार के लिए ऊ पिताजी के साथे कलकत्ता चल गइले. उहाँ ई क्रांतिकारी अरविंद घोष (महर्षि अरविंदो) के संपर्क में आ के स्वतंत्रता संग्राम से जुड़ गैलन. फिर देशबंधु चितरंजन दास, झाबरमल शर्मा, लोकमान्य तिलक, गोपालकृष्ण गोखले और वीर सावरकर आदि कई क्रांतिकारी लोगन के साथे काम कइलन. काशी हिंदू विश्वविद्यालय के स्थापना में भी खास योगदान कइले. आ ई सब कइले के बाद ऊ भारत के सांस्कृतिक धरोहर सहेजे आ ओके जन-जन तक कम से कम कीमत पर पहुँचावे बदे गोरखपुर आ गैलन. इहाँ आके गीता प्रेस के स्थापना और कल्याण पत्रिका सहित करीब छह सौ दुर्लभ पुस्तकन के प्रकासन भाई जी के समय में संभव भैल. एकरे अलावा गीता वाटिका और कैंसर अस्पताल के स्थापना आ समाजसेवा के अनगिनत काम में भाई जी के योगदान भुलाइल ना जा सकेले. एही गीता वाटिका में संत राधा बाबा के उपस्थिति भी भाई जी के ही तप के फल रहल. ई सब कौनो तप से कम ना रहल.\nई गोरखपुर के धरती के तापस प्रभाव के ही असर रहल जौन गांधी जी स्वतंत्रता आंदोलन के गति देवे बदे 1920 में इहाँ बाले मियाँ के मैदान में ऐतिहासिक जनसभा के संबोधित कइलन. एह जनसभा में गांधी जी बोलवले के निर्णय भी संजोग से एक ठे जनसभा में भइल रहल. ई जनसभा मौलवी मकसूद अहमद फैजाबादी और गौरीशंकर मिश्र के अध्यक्षता में 17 अक्टूबर 1920 के भैल रहल. एही निर्णय के अनुसार बाबा राघवदास के अगुआई में एगो प्रतिनिधिमंडल नागपुर गैल आ उहाँ जा के गांधी जी के गोरखपुर में सभा कइले के न्योता दिहलस. दस्तावेजन के अनुसार ओह सभा में करीब डेढ़ लाख लोगन के भीड़ रहल.\nएही गोरखपुर सहर के बड़ी जेल में 16 दिसंबर 1927 के दिन अंग्रेज सरकार स्वतंत्रता सेनानी रामप्रसाद बिस्मिल के फाँसी दिहले रहल. अंग्रेज सरकार के सामने ऐसन संकट कहीं और ना आइल रहल कि ओके फाँसी दिहले के बाद परिवार के लोगन देह सौंपे बदे दीवार तूड़े पड़ल हो. लेकिन गोरखपुर में बिस्मिल जी के फाँसी दिहला के बाद ई करे के पड़ल. जेल के मेन गेट पर एतना भीड़ जुटि गैल कि अंग्रेज सरकार के हिम्मत नाईं भैल सामने से बिस्मिल जी के पार्थिव सरीर निकाले के. दीवार तूड़ के पीछे से निकलले के बादो भीड़ मानल ना आ पूरे सहर के चक्कर लगावत राजघाट ले जा के राप्ती नदी के किनारे बिस्मिल जी अंतिम संस्कार कइलस. एह जुलूस में भी करीब डेढ़ लाख लोग सामिल भैल. तप के ई संस्कार एह माटी में अबहिनो ओतनही सिद्दत से देखल जा सकेले. चहे ऊ बाढ़ के समय प्रकृति से होड़ लिहले के हो या फिर सामान्य समय में प्राकृतिक संसाधन आ जीव जंतु के बचउले में. आध्यात्मिक परंपरा के महान साखी गोरखपीठ त हबे करे.


देश दुनिया के खबर भोजपुरी में (अतवार, 29 मार्च 2015) – टटका खबर\nMar 29, 2015 News in Bhojpuri, खबर भोजपुरी में, टटका खबर\n(शनिचर, 28 मार्च के खबर)\nआखिर उहे भइल जवन पहिले से तय रहुवे. अपना गोल के तानाशाह बन चुकल अरविन्द केजरीवाल आपन तनिको विरोध करे वालन के गोल से लात मार के निकाल फेंके पर आमादा बाड़न. आ शनिचर का दिने भइल बइठक का दौरान कुछ लोग के बाकायदा पिटाईओ कइल गइल. आआपा गोल में अब उहे लगो रह पाई जे केजरीवाल के हँ में हँ मिलावत रहो. ओने पार्टी से निकालल गइला का बाद योगेन्द्र यादव आ प्रशान्त भूषण कहलन कि आगे का कइल जाव एह पर विचार करत बा लोग आ जरूरत पड़ल त चुनाव आयोग आ अदालतो के दरवाजा खटखटा सकेला लोग.\nभारत के बैडमिंटन खिलाड़ी साइना नेहवाल दुनिया के नंबर वन महिला बैडमिंटन खिलाडी बन के रिकार्ड रच दिहली. पहिला बेर कवनो भारतीय महिला खिलाड़ी के एह ऊँचाई ले चढ़े के मौका मिलल बा. दुनिया के नंबर वन खिलाड़ी बनला का बाद साइना के बधाई देबे वालन में राष्ट्रपति प्रणव मुखर्जी आ पीएम मोदी समेत अनेके खासमखास लोग शामिल रहल.\nअपना ‘गायब’ बेटा राहुल गाँधी का बारे में पहिला बेर मुँह खोलत सोनिया गाँधी अमेठी आ रायबरेली का दौरा पर कहली कि राहुल जल्दिए ‘छुट्टी’ से लवटि के जनता का बीच अइहें. बाकिर ई ना बतवली कि कहिया ले अइहें राहुल गाँधी. पिछला फरवरी से राहुल ‘छुट्टी’ पर जा के चिन्ता करत बाड़न कि कांग्रेस के दुबारा कइसे जिनिगी देसु. उनका चिंता से सगरी कांग्रेसीओ चिन्ता में पड़ल बाड़े.\nकेन्द्र सरकार के कहना बा कि ओकरा ला भूमि अधिग्रहण अध्यादेश इ्ज्जति के सवाल ना होके देश के विकास आ किसानन के फायदा के सवाल बा. वित्त मंत्री अरुण जेटली शनिचर का दिने वाराणसी में कहलन कि सरकार के मकसद बा कि किसानो के फायदा होखे आ देशो के बढ़न्ती का राह में के बाधा हट जाव.\nबिहार के मुख्यमंत्री नीतीश कुमार के कहना बा कि पुरनका जनता परिवार के सगरी गोलन के फेरू एके साथ आवे का राह पर बाड़े. सब कुछ पटरी पर बा आ समय पर सब कुछ सही हो जाई.\nशनिचर का दिने पाकिस्तान के अफगान सीमा से लागत कबायली इलाका में सेना का साथे भइल लड़ाई में नाहियो त पन्द्रह गो आतंकी मराइल बाड़े सँ. अभियान अबहियों जारी बा.\nआर्ट आफ लिविंग के संस्थापक श्री श्रीरविशंकर के इस्लामी स्टेट का तरफ से जान से मार देबे के धमकी मिलल बा. उनका के ई चिट्ठी कूरियर से मलेशिया के एगो संस्था का मार्फत भेजल गइल बा. रविशंकर एह घरी कंबोडिया में बाड़न.\nदिेल्ली के इंदिरा गांधी अंतरराष्ट्रीय एयरपोर्ट पर तैनात एगो इमिग्रेशन अधिकारी के निलंबित कर दिहल गइल बा. ओकरा पर बेंगलुरू के रहे वाली एगो औरत फूहड़ सवाल पूछे के आरोप लगवले बाड़ी. उनकर पासपोर्ट जाँचत घरी अधिकारी कुछ बहुते फूहड़ आ अमर्यादित सवाल पूछलसि.\nजापान के एगो बड़हन फाइनेंशियल सर्विसेस कंपनी नोमूरा के एगो बड़ अधिकारी के कहना बा कि अगर भारत अपना टैक्‍स मुद्दा के सझूरा लेव त एहिजा बहुते विदेशी निवेश आवे के राह खुल जाई. बाहर के निवेशकन के सबले बड़का चिन्ता पिछला तारीख से लागे वाला टैक्स कानून ले के बा.\nअतवार का दिने विश्वकप क्रिकेट के फाइनल में न्यूजीलैंड आ आस्ट्रेलिया के भिड़न्त होखे वाला बा. सेमीफाइनल में हरला का बाद देश के क्रिकेट प्रेमियन के मन टूट गइल बा बाकिर खेल त देखहीं के बा. कुछ लोग हार के गम भुलावत आस्ट्रेलिया के जीते के बात करत बा त कुछ लोग हार के खुन्नस निकाले खातिर न्यूजीलैण्ड के जितावल चाहत बा.\nपिछला साल हाॅकी में सबसे बढ़िया खेल देखावे वाला बीरेंद्र आ वंदना के पचीस पचीस लाख, सेंटर फारवर्ड रहल बलबीर सिंह सीनियर के मेजर ध्यानचंद लाइफटाइम अचीवमेंट पुरस्कार का रूप में तीस लाख रुपिया देबे के एलान भइल बा हाकी इण्डिया का तरफ से. ई मिला के कुल2करोड़ 81 लाख 50 हजार रुपिया के पुरस्कार खिलाड़िियन आ सहयोगी स्टाफ के देबे के एलान भइल बा.\nऑस्ट्रेलियाई क्रिकेट कप्तान माइकल क्लार्क एकदिना क्रिकेट से रिटायर होखे के एलान क दिहले बाड़न. कहलन कि इहे सही समय बा रिटायर होखे ला. कहलन कि हर कप्तान के कम से कम चार साल मिलही के चाहीं वर्ल्ड कप जीते खातिर.\nपीएम मोदी से भेंट क के बिहार के मुख्यमंत्री नीतीश कुमार मंगलन 10 खरब 78 अरब 87 करोड़ रुपिया. कहलन कि बजट भाषण में केन्द्र के वित्त मंत्री अरुण जेटली जइसन सहायता आंध्र प्रदेश के देबे के एलान कइलन वइसने आर्थिक सहायता बिहारो के मिले के चाहीं. बतवलन कि बिहार के बाँटत घरी साल 2000 में कहल गइल रहे कि बिहार के जरूरतन के देखत जरूरी सहायता दिहल जाई त ओकर पालन होखो.


टटका खबर, शनिचर, ३१ मार्च २०१२ – टटका खबर\nटटका खबर, शनिचर, ३१ मार्च २०१२\nMar 31, 2012 Mauritius, President resigns\nचइत नवरात्रि क दौरान अष्टमी से पहिले के साँझ शुक का दिने मंदिरन में श्रद्धालुअन के ताँता लागल रहल. आजु शनिचर का दिने अष्टमी के त्योहार होखी.\nअयोध्या में रामनवमी मेला के धूम मचल बा. आजु शनिचर से रामजन्मोत्सव के कार्यक्रम शुरू हो जाई. रामनवमी अतवार का दिने मनावल जाई. अयोध्या में लाखों भक्त पहिलही से जुटल बाड़े.\nबलिया आ छपरा में आजुवे रामनवमी मनावल जात बा.\nकेन्द्र सरकार देश के शिक्षा का नजरिया से पीछे छूटल ३७४ गो प्रखंडन में उच्च शिक्षण संस्थान खोले के फैसला कइलसि.\nविश्वविद्यालय अनुदान आयोग देश के दस गो अउरी विश्वविद्यालयन में राजीव गांधी पीठ स्थापित करे के फैसला कइलसि.\nहरियाणा के सगरी औद्योगिक प्रशिक्षण संस्थानन में विश्वकर्मा आ माता सरस्वती के प्रतिमा स्थापित कइल जाई. एकर मकसद विद्यार्थियन के आध्यात्मिक विकास करे के बा. देखल जाव कि सेकूलर जमात एह पर कतना हो हल्ला मचावत बा.\nश्री काशी विश्वनाथ मंदिर ट्रस्ट अब अस्पताल आ कॉलेज खोले के फैसला कइलसि.\nजीवन बीमा निगम के मंडल प्रबंधक, दावा, भगवान सिंह के काल्हु बनारस के भेलूपुर में एगो आदमी से घूस लेत रंगे हाथ गिरफ्तार कर लिहल गइल. ओह बेचारा के बाप के बीमा दावा भुगतान खातिर एक लाख रुपिया घूस मंगले रहल भगवान सिंह.\nसर्राफा का समर्थन में पूर्वांचल के कारोबार शुक का दिने ठप्प रहल.\nबेरोजगारी भत्ता पावे का लालच में अकेले बलिया में १४४३८८ बेरोजगार पंजीकृत हो चुकले आ रोजे लमहर लाइन लागत बा आपन नाम चढ़वावे खातिर. गैर सरकारी नौकरी करत भा अपना रोजी रोजगार में लागलो लोग बेरोजगार बन गइल बा भत्ता खातिर.\nगरमी आइल ना कि आग लागे के घटना होखे लागल. पिछला दिने सुखपुरा में १५ गोम सहतवार में ६ गो, पुरुषोत्तम पट्टी में ११०, पचसार में ३३ गो घर आग से राख हो गइल. जरे वाला सामान में ट्रैक्टर ट्राली, कार आ मोटरसाइकिल शामिल.\nमनियर का नवका ब्रह्म बाबा मेला में आइल छपरा के पशु व्यापारी के लाश घाटमपुर मौजा में फेंकल मिलल. अनेसा बा कि ओकरा साथे आइल लोग ओकरा के मार के फेंक दिहले.\nजौनपुर में भइल सड़क दुर्घटना में गोविंद गुप्त आ श्वेतांशु टंडन के मौत हो गइल. बारात से लवटल घरी एह लोग के कार पलट गइल रहे.\nशुक के दुपहरिया गोरखपुर में रामपुर सोनबरसा इंटर कॉलेज के बाबू के गोली मार दिहल गइल. संजोग से निशाना सही ना लागल आ बाबू बाच गइल. घवाहिल बाबू के अस्पताल में भरती करावल गइल बा.\nभट्टा पारसौल में किसान आंदोलन का समय औरतन का साथे दुराचार के आरोपन के जाँच करे खातिर इलाहाबाद हाई कोर्ट चार सदस्यीय समिति बनावे के कहलसि. एह बीच सीबीसीआईडी जाँच चलत रही. कोर्ट उमेद जतवलसि कि नया सरकार बन गइला से जाँच निष्पक्ष तरीका से हो सकी.\nसाल ९३ ९४ के आयुर्वेदिक दवा खरीद घोटाला मामिला में सुप्रीम कोरथट मंत्री बलराम सिंह यादव के नोटीस जारी कइले बिया. भाजपा उनुकर इस्तीफा मँगले बिया चाहे उनुका के बर्खास्त करे के कहले बिया.\nप्रदेश के सूचना निदेशक बादल चटर्जी के हटा दिहल गइल बा आ उनुका के प्रतीक्षा सूची में डाल दिहल गइल बा. बादल चटर्जी पर पत्रकारन के दोहन आ विज्ञापन जारी करे में गड़बड़ी करे के आरोप लागत रहल बा.\nपश्चिम चंपारण के बगहा शहर के कटाव से बचावे के काम आजु खिसियाइल गाँव वाले रोक दिहले. ओह लोग के कहना बा कि पहिले ओह लोग के कवनो दोसरा जगह बसावल जाव तवना का बाद हटावे के काम शुरू होखो.\nकेमूर के मोहनियां में कुसौली का लगे चार गो ट्रक में आग लगला का चलते लाखो रुपिया के सामान जर गइल.\nरोहतास के अमरातालाब का लगे एगो ट्रेन का चपेटा में आइल ट्रैक्टर चालक के मौत हो गइल.\nरोहतास के हरनादपुर के महादलित टोला में मीजल्स फइल गइल बा. स्वास्थ्य विभाग सफाई करवावत बा आ टीका लगवावे के सलाह दिहले बा.\nपंजाब के मुख्यमंत्री बेअंत सिंह के हत्यारा बलवंत सिंह राजौना के कवनो तरह के माफी देबे का अरजी पर कवनो आदेश देबे से सुप्रीम कोर्ट इंकार कर दिहलसि. कहलसि कि जब केन्द्र सरकार फाँसी टारिये दिहले बिया तब कवन जल्दबाजी बा.\nदिल्ली हाई कोर्ट केन्द्र सरकार से पूछले बिया कि सेना अधिकारी जवन बयान पाँच मार्च के दिहले रहले तवन सरकारी बयान मानल जाव कि ऊ ओह अधिकारियन के निजी बयान मानल जाव. रिटायर्ड लेफ्टि. जनरल तेजिन्दर सिंह अदालत में मानहानि के याचिका लगवले बाड़न.\nकर्नाटक विधानसभा में पॉर्न देखेवाला एगो मंत्री रहल विधायक के दोषी पावल गइल बा बाकिर दू गो दोसरा विधायकन के निर्दोष मान लिहल गइल बा. ई रपट आजु कर्नाटक विधानसभा में पेश कर दिहल गइल.\nसंसद से मिलल विशेषाधिकार हनन के चिट्ठी के जबाव अरविंद केजरीवाल पूरा हन के दिहले बाड़न. अपना जवाब में ऊ ना त कवनो अफसोस जाहिर कइले बाड़न ना गलती के माफी मँगले बाड़न. लिखले बाड़न कि जवना संसद में डेढ़ सौ से अधिका सांसद दागी बाड़न तवना के ऊ कइसे सम्मान दे सकेलें. आपन जवाब ऊ लोकसभा आ राज्यसभा सचिवालय के भेज दिहले बाड़न. देखल जाव अरविंद केजरीवाल के जवाब पर संसद कवन रुख अख्तियार करत बिया.\nआजु भाजपा के प्रकाश जावेडकर संसद में रक्षामंत्री एंटोनी के इस्तीफा मँगलन काहे कि साल २००९ से रक्षामंत्री का जानकारी में ट्रक खरीद घोटाला बावे बाकिर ऊ कवनो कार्रवाई ना कइले.\nलोकसभा आजु रेल बजट पारित कर दिहलसि.\nदेश के सगरी ग्राम पंचायतन के ऑप्टीकल फाइबर केबल से जोड़ ल जाई. लक्ष्य बा कि अगिला दू साल में अढ़ाई लाख पंचायतन के जोड़ दिहल जाव. हर ग्राम पंचायत में सौ मेगाबाइट प्रति सैंकेड के ब्रॉडबैंड उपलब्ध हो जाई तब.\nचुनाव आयोग झारखंड से राज्यसभा के चुनाव रद्द कर दिहलसि. अब ओहिजा पूरा प्रक्रिया फेर से कइल जाई. शुक का दिने राँची में एगो निजी वाहन से सवा दू करोड़ रुपिया नकदी का साथे कुछ विधायकन के नाम के परची मिलल जिनका के ई रुपिया बाँटे के रहुवे. वाहन राज्यसभा के एगो निर्दलीय उम्मीदवार के भाई के हवे.\nजमीन से जमीन पर मार करे वाली क्रूज मिसाइल ब्रह्‌मोस के शुक का दिने ओडिशा के चांदीपुर परीक्षण रेंज से सफल परीक्षण कइल गइल. एह मिसाइल के मारक दूरी २९० किलोमीटर के बा. ई तीन सौ किलो तक के परमाणु हथियार ढो सकेले. ब्रह्‌मोस के भारतीय थलसेना आ नौसेना में शामिल कइल जा चुकल बा.\nनक्सली आ ओडिशा सरकार में अबही ले विधायक आ एगो इटालियन बन्हक के छोड़े के बारे में कवनो बातचीत नइखे हो पावत.\nरेल विभाग गर्मी का सीजन खातिर स्पेशल ट्रेन वाली एगो खास समय सारणी-२०१२ प्रकाशित कइले बिया जवन सगरी बड़का टीसन पर पाँच रुपिया में मिलत बा.\nसीबीआई सेना के ट्रक खरीद घोटाला में एगो केस दर्ज कर लिहलसि आ वेक्ट्रा ग्रुप चेयरमैन रवि ऋषि के पूछताछ खातिर बोलावा भेजलसि. एह ट्रक के खरीद फाइल पर दस्तखत करे खातिर सेनाध्यक्ष के घूस देबे के पेशकश भइल रहुवे.\nट्रक खरीद के एह मामिला के जाँच सरकार साल २००९ से करवावत बिया, ई कहना बा सरकार के.\nपटियाला सी बी आई अदालत पंजाब के मंत्री बीबी जागीर कौर के अपने बेटी के हत्या करे के आरोप से मुक्ति दे दिहलसि बाकिर बेटी के अपहरण आ ओकर गर्भपात करवावे के दोषी ठहरवलसि. बीबि जागिर कौर के पाँच साल के जेल के सजा सुनावल गइल जवना का बाद बीबी जागिर कौर इस्तीफा दे दिहली आ उनुका के जेल भेज दिहल गइल.\nमहाराष्ट्र विधानसभा के कार्यवाही में बाधा डाले का आरोप में तेरह गो शिवसेना विधायक आ एगो भाजपा विधायक के एक साल खातिर निलंबित कर दिहल गइल. ऊ लोग भगवान गणेश के एगो मूर्ति चोरी के विरोध में सदन में प्रदर्शन करत रहे.\nउत्तराखंड से कांग्रेसी उम्मीदवार महेंद्रसिंह माहरा राज्यसभा खातिर चुन लिहल गइले.\nमारीशस के राष्ट्रपति अनिरुद्ध जगनॉथ शुक का दिने अपना पद से इस्तीफा देबे के घोषणा कइलन. अबहीं एह बारे में बेसी जानकारी नइखे मिलल बाकिर ८२ साल के अनिरूद्ध जगनॉथ के कहना बा कि ऊ अबहियो जवान बाड़न आ देश के सेवा खातिर तइयार. कहलन कि शनिचर पद पर उनुकर आखिरी दिन होखी. अपना इस्तीफा के घोषणा ऊ एह चलते कइल बुझात बाड़न कि ऊ फेर से सक्रिय राजनीति में आवल चाहत बाड़े. जवना समारोह में ऊ आपन इस्तीफा वाला बात कहलन तवना में प्रधानमंत्री डा॰ नवीन रामगुलाम मौजूद ना रहले. पूछला पर अनिरूद्ध जगनॉथ कहलन कि उनुका नइखे मालूम कि नवीन काहे ना अइलन. उनुको के बोलहटा भेजल रहुवे बाकिर मौजूदा माहौल में उनुका आवे के उमेदो ना रहुवे.\nउनुका इस्तीफा के स्वागत करत मारीशस के सोशल डेमोक्रेट पार्टी के महासचिव मोहमद खुदाबख्श कहलन कि उनुका आशा बा कि राष्ट्रपति आपन फैसला ना बदलीहें आ साचहूं इस्तीफा दे दीहें. कहलन कि उनुकर पार्टी अनिरुद्ध जगनॉथ के मुकाबला करे के तइयार बिया आ ऊ जनता के देखाई कि सर अनिरुद्ध जगनॉथ कवन तरह के आदमी रहले.\nएमएमएम सांसद स्टीव ओबीगदु एह घोषणा पर खुशी जतवले आ कहलन कि बहुते बढ़िया बा कि राष्ट्रपति अपना पद से इस्तीफा दे के विपक्ष के नेतृत्व सम्हरीहे. उनुका एह फैसला से साबित हो गइल कि लेबर पार्टी आ सोशल डेमोक्रेट पार्टी के गठबन्हन टूट गइल बा.\nरूस में बनल सबले बड़हन हिंदू मंदिर के तूड़े के आदेश एगो न्यायालय दे दिहले बावे.\nपाकिस्तान के उत्तर पश्चिमी कबाइली इलाका में शुक का दिने नाहियो त ३५ गो आतंकवादी मार गिरावल गइले.\nअमरीका के ड्रोन हमला में पाकिस्तान के उत्तरी वजीरिस्तान में चार गो तालिबान आतंकवादी मारल गइले.\nनॉर्वे के बाल कल्याण सेवा दू गो प्रवासी बचवन के ओकनी के चाचा के सँउपे के फैसला लिहलसि.\nभारत के लिएण्डर पेस आ चेक गणराज्य के राडिक स्टेपनेक फ्‌लोरिडा के जोड़ी मियामी ओपन टेनिस टूर्नामेंट के पुरूष डबल्स के फाइनल में पहुंच गइल.\nभारत आ दक्खिन अफ्रीका का बीच खेलल बीसबीसा मैच में पहिले खेलत दक्खिन अफ्रीका भारत के जीत खातिर २२० रन के निशाना दिहलसि. शुक का दिने होखत एह मैच में इंग्राम आ कालिस का बीच ११९ रन के शानदार साझेदारी भइल आ दुनु खिलाडी आपन पचासा लगवले. बाद में खेले उतरल भारत ७.५ ओवर में ७१ रन बनवले तले बरखा शूरू हो गइल आ ओकरा बाद के खेल ना हो पावल. तब डकवर्थ लुइस नियम के आधार पर दक्खिन अफ्रीका के ११ रन से विजयी घोषित कर दिहल गइल.\nशुक का दिने दुबई में जारी भइल अंतर्राष्ट्रीय क्रिकेट परिषद के रैंकिंग में भारत के टेस्ट क्रिकेट में तीसरा जगहा राखल गइल बा. इंगलैंड पहिला पर आ दक्खिन अफ्रीका दुसरका जगहा पर बावे.\nभारत के अमित कुमार आ योगेश्वर दत्त लंदन ओलम्पिक के कुश्ती में शामिल होखे खातिर क्वालिफाई कर गइले.\nभारत आ रूस परमाणु ऊर्जा उत्पादन के क्षेत्र में सहयोग बढ़ावे के फैसला कइले. कहल गइल कि कुडनकुलम परमाणु बिजली संयंत्र में ई सहयोग जारी रही.\nचीन के राष्ट्रपति आश्वासन दिहले कि व्यापार असंतुलन कम करे खातिर चीन के बाजार में भारतीय सामान के बढ़ावा दिहल जाई. दुनु देश फैसला कइले कि साल २०१२ के भारत-चीन मैत्री वर्ष का तरह मनावल जाव.\nएयर इंडिया के कर्मचारियन के हड़ताल जून महीना तक के वेतन मिले के भरोसा पर टार दिहल गइल. एयर इंडिया पर छह खरब, ७० अरब रूपिया के करजा बा आ एह साल ओकरा ६९ अरब रूपिय के नुकसान भइल बा.\nभारतीय स्टेट बैंक के सगरी शाखा आजु ३१ मार्च का दिने साँझ पाँच बजे ले खुलल रही. दू अप्रेल के बैंक बंद रही.\nपार्टिसिपेटरी नोट भा पी नोट का जरिये शेयर बाजार में निवेश करे वालन के भारत में टैक्स ना देबे के पड़ी. एह आश्वासन का बाद आजु शेयर बाजार में ३४६ अंक के तेजी आ गइल.\nभारत आ ब्राजील आपसी सामरिक भागीदारी अउरी मजबूत करे आ व्यापार, शिक्षा, रक्षा, अंतरिक्ष अउर परमाणु ऊर्जा का क्षेत्र में अपना पूरा बेंवत के इस्तेमाल करे पर सहमति जतवले.\nडालर के मुकाबले रुपिया आजु ५३ पइसा मजबूत हो गइल.\nटटका खबर, अतवार, १ अप्रेल २०१२


भगवान के चटकन – Anjoria\nभगवान के चटकन\nअरे ए रबिन्दरा, आपन दिमाग ठीक राख, जमीन प रहेके सीख, हवा में मत उड़. सब कोर्इ के इजत होला. जोऽ, आ लईकी देख आउ आ बढिया से आपन बेटा सुरेश के बिआह क दे. ढेरी लईकी देखि के छोड़ छाड़ मत कर, भगवान सब देखत बानी. तोहरो लईकी बिया.\nई सभ बात रबिन्द्र के बुढ़ माई, जेकरा मुंह में एको दात नइखे, एगो टुटही खटिया प बइठल आपन तोतली आवाज में एके सांस में कह दिहली. उनकर बात अबही खतमो ना भइल रहे जब हम ओहिजा चहुँपल रहीं.\n‘का बात ह काकी, रबिन्द्र के अतना काहें बोलतानी?’\n‘त का करी बेटा. जब से रबिन्दरा के बेटा के नौकरी लागल तबे से ओकर मन हवा में उडत बा. कतने लईकी के देख के आइल बाकि एकरा लईकी पंसदे नइखी सँ आवत. बुझाते नइखे कि कइसन इनर के परी चाहीं. तुहीं समुझाव कि तोहरे निहन हर लईकि के माई बाप के इज्जत होला. जादा लईकी देखि के छोड़-छाड़ मत करस.’\nअतना सुनला के बाद हम रबिन्द्र के ओरि घुमि के कहनी, ‘का भाई रबिन्द्र, काकी का कहऽतानी?’\nरबिन्द्र झँझुआत कहलस, ‘कहे द यार. एकगो त बेटा बा. का करीं, कइसनों लईकी से त बिआह नइखीं कर सकत ?’\nरबिन्द्र के बात सुनि के हम त सोच मे पड़ गईनी कि का ई उहे रबिन्द्र हवे जे आपन इसकूल में लईकन से बड़-बड़ शिक्षा के बात करेले.\nरबिन्द्र एगो सरकारी इसकुल के मास्टर हवें. उनका एगो लईका आ दुगो लईकी बाड़ी सँ. जवना में से एगो लईकी के बिआह हो चुकल बा. बाकिर कवनो कारण से उ लईकी नइहरे में रहेले. आपन ससुराल जाए का नामे से दुर भागेले. रबिन्द्र के लईका सुरेश के नोकरी वायु सेना में लागल रहे. ओहि सुरेश के बिआह खातिर रबिन्द्र परेशान रहलें.\nजब से सुरेश के नोकरी लागल तब से रबिन्द्र के दुआर प सुरेश के बिआह करे खातिर बड़-बड़ आदमी के आवे से रोज लाईन लागल लागत रहे. रबिन्द्र आपन पतोह के रूप में आवे वाली लईकी के ऊँचाई लगभग 5‘ 4‘‘ आ ओही अनुपात में ओकर सीना आ कमरो चाहत रहले. पढलो लिखल बी.ए. से कम ना खोजत रहले जबकि उनकर लईका सुरेश इन्टरे पास रहले. रबिन्द्र के दिमाग में खलबली मचल रहत रहे कि आपन बेटा के बिआह कइसन करीं, बाकिर कवनो निर्णय प ना पहुँच पावत रहले.\nकतने लईकी देख के छोड़ चुकल रहले रबिन्द्र. जईसे कहीं कवनो लईकी के ऊँचाई कम बा, त कवनो के उचाई के उलटा कमर आ सीना नइखे मिलत, त कवनो कम बोलतिआ. कम बोले वाली के बारे में अनुमान लगावल जात रहे कि ऊ घर गृहस्थी ठीक से ना चलाई. अगर जादा बोले वाली होखे त झगऽडालु होई. अगर सब कुछ ठीक ठाक मिलल त लईकी के उमर सामने आवत रहे. काहे कि रबिन्द्र के लईका सुरेश 21-22 बरिस प नोकरी में बहाल भइल रहले. बाकिर रबिन्द्र के ई समझ में ना आवत रहे कि जब लईकी बी.ए. पास चाहीं त उ उनकर लईका से बराबर आ बड़ होईबे करी. रबिन्द्र के आपन बेटा के बिआह ना त बराबर उमिर, आ ना ही बड़ उमिर के लईकी से करेके रहे. माने कि उमिरो छोट चाहत रहे उनका.\nआजु फेर रबिन्द्र आपन बेटा के बिआह खातिर लईकी देखे जात रहले. वोही प उनकर बुढ़ माई चिल्लात रहली आ भगवान के दुहाई देत रही.\nसाँच ह कि काकी के बुढ़ हड्डी कतने जमाना के रसमो रिवाज के देख आ झेल चुकल रहल. रबिन्द्र आपन इछा के पुरती करे खातिर पिछला पॉच बरिस से तमाशा करत बाड़न. सांझि के मालुम भइल कि आजु फेर रबिन्द्र के लईकी पसन ना आईल ह. लईकी त एकदम फिल्मी हिरोईन से तनिको कम ना रही. सब कुछ रबिन्द्र के चाहत के अनुसार आ ओइसने कमर आ सीनो रहे. बाकि लईकी सुरेश से दू ईंच छोट बताके उ लईकी के नापंसद क के घरे आ गीले.\nसांझि के हम फेर रबिन्द्र के हाल चाल लेबे खातिर आ ई समझावे खातिर कि ऊ जवन करत बाड़े समाज के लाएक नइखन करत. उनका घरे पहुचनी त काकी फेरू आपन तोतली भाषा में बोलत रही –\nअरे ऐ रबिन्दरा. तू जवन तमाशा करत बाड़े तवन सभ भगवान देखत बानी. भगवान के चटकन देखाई ना देला, अइसन मत होखे कि सुरेशवा कहीं दोसर खानदान के लईकी से बिआह कर ले आ तू कही समाज में मुंह देखावे लायक ना रह जो. तोरा के मास्टर कवन बना दिहलस, तोरा त बुरबकवन के मास्टर होखे के चाहत रहे.’\nई सब चलते रहे कि रबिन्द्र झुंझला के आपन माई के बोलल चहले तबहीं उनकर मोबाईल के घंटी बाजल ट्रीन ट्रीन, ट्रीन ट्रीन. रबिन्द्र फोन उठावते बोलले, ‘हेलो, खुश रहऽ बेटा!’\nकुछ देर बात कईला के बाद रबिन्द्र एक दम से शान्त हो गइल रहले. चेहरा पिअरा गइल रहे. अइसन बुझात रहे कि देहि में खुन नइखे रहि गइल. आपन माथा पकड़ि के आपन माई के खटिआ प धड़ाम से बइठ गइले. रबिन्द्र के हाल देखी के उनका माई के ना रहाइल. आखिर रबिन्द्र जे भी रहले, उनकर बेटा रहले. रबिन्द्र के माई रबिन्द्र के पकड़ि के पुछली – का भईल बेटा? काहे अइसे करत बाड़? सुरेश ठीक बा नु?’\nआपन माई के बात बीचे में काटत आ झुँझुआत रबिन्द्र कहले, ‘तू जवन चाहत रहू उहे हो गइल. सुरेशवा दोसरा जाति के लईकी से बिआह काल्हूए करत बा. हमनी के बोलवले बा. चलऽ चलबू नु आशिर्वाद देबे!’ रबिन्द्र के बोली में आपन माई के प्रति व्यंग रहे.\nबाकि साँचो भगवान के चटकन समये से लागेला, उ लउकेला ना. रबिन्द्र आपन बेटा के बिआह के खातिर जइसन लईकी के कामना कइले रहले आ उजागर करत रहले उ समाज से उलटा रहे. काकी के अनुभव तनिको कम ना रहे. आज रबिन्द्र के मिजाज ठंढा गइल रहे आ काकी के बात भगवान सुन लेले रहीं.\nPrevious Post: नवका रहन अउर चाल ढाल\nNext Post: राजीव उपाध्याय के तीन गो कविता\nप्रिये संपादक जी.\nकहानी प राउर टिपणी बढ़िया लागल. एह प एकरा से बढ़िया टिपणी नईखे हो सकत. ई सही बात बा कि लेखिनी लेखक के दिमाग के उपज ह. अगर पाठक आ संपादक के टिपणी लेखक के लेख प ओकर अच्छाई आ बुराई के होत रहो त लेखक के आपन लेख में सुधार होत रही. लेखक के ई बुझाई कि ओकरा से कहा गलती हो रहल बा. बात सशी बा कि ई कहानी में लईकी के मनह स्थिति प जोर नईखे दिहल गईल. सायेद ऊ दिहल रहित त कहानी के शीर्षक कुछ और होईत. एह कहानी में रविन्द्र के माध्यम से समाज में आजू ई जवन प्रचलन बनत जा रहल बा कि लईकी देखि आ छोड़ दिही. जवन सही नईखे. एकरा से ओह लईकी प का बीती आगे दोसर कहानी में कोशिस करब कि पाठक पढ़ सकस. रउरा से अनुरोध बा कि असही कुछ टिपणी हर लेख प देत रही त एक नया परिचर्चा जारी हो सकी . बहुत-बहुत धन्यवाद .\nरविन्द्र जवन करत रहले ऊ त ठीक नाहिए रहे बाकिर जवना आधार पर उनका सोच के गलत बतलावे के कोशिश भइल बा ऊ सोच ओहू ले घटिया बा. काहे कि एहमें समाज के जाति के आधार पर बाँटे के कोशिश बा. देखला का बाद छोड़ दिहल लईकी के मानस पर पड़े वाला भावनात्मक असर के चरचा भइल रहीत त कहानी दमदार बन गइल रहीत.\nगनीमत बा कि अब लईकियन में बदलाव आवे लागल बा आ ऊ अब कवनो खूंटा पर बन्हाए ला तईयार नइखीं सँ. बाप के फर्ज निभावे में लागल रविन्द्र अगर अपना लइको से राय विचार कइले रहितन त कहानी के अंत अइसन ना भइल रहीत.


चठइल – भोजपुरी साहित्य सरिता\nओझइती कइके लउटत घड़ी संतजी का खरहुल में चठइल पसरल लउकल। सोंचलन की भीतरा ढुक के देख लिहल जाव जदि दू चार गो भेंट जाई त भात पर का चोखा के जोगार हो जाई। जब ऊ चठइल का लती के उलिट पलिट के देखलन त अचरज में पड़ गइलन। काहे कि हर लतिये में सात गो आठ गो चठइल फरल रहे। ऊ चटकवाही देखावत लगलें तुड़े आ जमीने पर धरे।उनुका मन में एगो डरो रहे कि कहीं एही बीच खरहुल के मउआर आ गइल त चठइल अधिआ लीही।भल भइल केहू आइल ना आ ऊ सगरी चठइल तुड़ के गमछी दोबर के ओही में बान्ह लिहले।आ घरे ला चल दिहले।\nचठइल के मोटरी बथानी में रख गोर हाथ धो के जइसही बँसखटिया पर बइठले उनुकर नव बरिस के पोती धउरत आइल आ कहलस “ए बाबा भोरहीं से कहाँ गइल रहल ह? कुमरा भइया बहुते खिसिआइल बा। आज तूँ जलपानो नइख कइले,माइयो खिसिआइल बिया।”\n“जो जो काम पड़ी त आदमी कहीं जाई ना।कह दिहे हम ओनही जलपान कइ लिहले बानी। आ हँ सुन हई मोटरी घरे लिहले जो आ माई से कह दिहे एकर चोखा तनी अंग लगा के बनइहें।”अतना कह के संत जी चठइल के मोटरी अपना पोती का माथ पर रख के घरे भेज दिहलें। उनकर घर बथान से डेढ़ स डेग ले दूर रहे।\nएकरा बाद संत जी अपना पोता कुमार का खिसिअइला का बिषे में सोचे लगलन। ऊ ओकरा खिंस के खूब निमन से जानत रहस।पोता त उनुकर उमिर में बारहे बरिस के रहे लेकिन बाबा के पानी पिया देवे। काहे कि संतो जी अपना आदत से बाज ना आवस। लाख मना कइलो का बाद रोज दू चार गो कार्निस जूटाइए लेस आ लाग जास ओझाई में। केहू के बरहम बाबा के नाव ले के भभूत देस त केहू के लवंग पढ़ के। उनकर ई सब काम घर का लोग का तनिको ना भावे। काहे कि तब के लोग ओझाई त करवावे ठीक लेकिन ओझा का घरे आपन लइका लइकी बिआह कइल ना चाहे। कई बेर उनकर पतोह रो रो के सुसुक सुसुक के निहोरो कइले रहली कि रउआ ई सब काम छोड़ दीहीं ना त हमनी का घर के काँच कुँवार मारा जाई।लेकिन उनुका त ओझाई के निसा धरा गइल रहे।\nओही ओझाई का दम पर उनुकर ऊँख के छिलनी टाल के छिलनी सोहनी आ रोपनी सब केहू से अगताहे हो जाय। तब का जुग में बहुत लोग के भूत धरत रहे,त ऊ जाव त जाव कहाँ ? पइसा कउड़ी के अभाव आ डागडर के कमी ओझा भीरी जाए ला मजबूर कर देवे।तब का ओझो लोग के नाटो जस संगठन रहे।जइसे बाहर देश पर हमला करे में नाटो संगे रहेला अउसहीं ओझो लोग जब दुसर दियार में जाय त अपना दल का संगे जाय।\nएक बेर संत जी,धारी जी,कवलेसर आ साधु जी के एगो कार्निस का ओझाई के फेरि में बहुते दुर्गति भइल रहे। एगो मरदाना कार्निस कवलेसर ओझा के खेलत खेलत अस धइलस कि जान बचावे ला गुरू लोग के पुकारे लगलन। आ गुरू लोग आपन जान बचावत पहिलहीं भाग चलल।ऊ गनीमत कहीं कि बीएमपी के जवान लगवे रहे उनुकर जान बचवलस।\nचठइल भेजला का दू घंटा बाद जब संत जी दुआर पर भोजन ला पहुँचलन तवना घड़ी उनुकर पोता कुमार दुआर पर ना रहस ना त एक टक्कर होइए जाइत। संत जी खाए में अतना शौखिन रहस कि सागो में घीउ डाल के खास। जदि दाल तनिको पनिगर मिले त थरिये पलटि देस। दही खास त सजाव ना त ना।दूध भर कटोरा खास त चवनप्राश आ काजू किशमिश बरमहल। धोती बिना लिल के कबो ना पहिरस । उनुका आगा जब थरिया धराइल त चटनी ना लउकल। बस उनुकर ब्रह्माण्ड गरम “रे चँठइल के चटनी ना बनल हऽ!\nकेवाड़ी का अलोता से पतोहा कहली” चठइल घरे ना नू उपजे, भेजब तब नू बनी?\nकाहे बदमिया ना दिहलसिय?\nना कहाँ दिहलसिय?\nरे बदमिया अइबे हेने? चठइल जब घरे ना लेअले ह त का कइले हऽ रे मुरूख?\nबदमिया तनि दूरे से कहलस “तिरकोल जस जहर भेजले रहल ह हमनी के मुआवे खातिर। त हम मछरी का गरही में बिग दिहनी हऽ।”\nरह बनचरी तोर हाथ गोर तुड़तानी, अतना मेहनत से ले आइल चठइल ते गरही में बिग दिहले ह!\nबेचारी बदमिया बाबा से मार खाए का डरे सप्ताह दिन ले लूकात फिरल।


टटका खबर, अतवार राति 10 बजे, 29 मार्च 2020 – टटका खबर\nटटका खबर, अतवार राति 10 बजे, 29 मार्च 2020\nMar 29, 2020 कोरोना, टटका खबर, दिल्ली, प्रवासी मजदूर, मन की बात\nअपना मन के बाति कार्यक्रम में आजु पीएम सोदी देश के जनता से माफी मँगलन कि तीन हप्ता के लॉकडाउन से सभका परेशानी झेले के पड़त बा. बाकिर अतना बड़हन आबादी के कोरोना बिपति से बचावेला दोसर कवनो राहो नइखे. जब दुश्मन लउकत ना होखे त लुकाईए गइल बेहतर होला. अगर लॉकडाउन में इचिको कसर रहि जाई त कोरोना पर काबू ना पावल जा सकी. कहलन कि एह दौरान मामाजिक दूरी बनवले राखीं बाकिर दुराव ना होखे के चाहीं.\nकेन्द्र सरकार सगरी राज्यन से कहलसि कि कवनो हालत में प्रवासी कामगारन आ ओह लोग के परिवार के अइला गइला पर कड़ाई से रोक लगावल जाय. दिल्ली में बिगड़ल हालात का चलते दू गो अफसारान के निलम्बित कइल गइल आ दू जने अउरी से पूछल गइल बा कि अइसन हालात कइसे बनल आ एह तरह के विस्थापन पर समय रहते रोक काहे ना लगावल गइल. सबले दोषी ओह अधिकारियन के मानल गइल जे एह मजदूरन ला डीटीसी के बस मुहैया करवलें. देसरा तरफ यूपी आ बिहार सरकार साफ कह दिहले बाड़ी सँ कि दोसरा जगहा से आवे वाला लोगन के 14 दिन के एकांतवास में रहहीं के पड़ी. बढ़िया रहीं कि जे जहाँ बा ओहिजे रहो आ सरकार ओहिजो ओह लोगन ला छाजन-भोजन के इन्तजाम करवाई.\nभाजपा अध्यक्ष जेपी नड्डा अपना गोल के सगरी राज्य ईकाईयन से कहलन कि एह ल़कडाउन का हालात में रोज कमाए वाला आ प्रवासी मजदूरन के खयाल राखल जाव. ओह लोग के हर जरुरी सहायता चहुँपावल जाव\nकोरोना विपति का दौरान देश के स्वास्थ्य सेवा आ आर्थिक गतिविधियन के बनवले राखे आ बढ़ावे का दिशाईं नजर राखे ला एगारह गो मजगर समूह वबावल गइल. एगो अइसने समूह के अगुआ नीति आयोग के अधिकारी के बनावल गइल बा.\nकोरोना इलाज में लागल स्वास्थ्य कर्मियन ला बीमा योजना के मंजूरी दे दिहलसि केन्द्र सरकार. एह बीमा से कोरोना इलाज में लागल करीब 22 लाख डाक्टर आ स्वास्थ्य कर्मियन के पचास पचास लाख के मुआविजा मिल पाई.\nदेशद्रोही गिरोह में शामिल मीडिया आ राजनीतिक गोल परेशान बाड़ें कि भारत में कोरोना से बड़हन संख्या में जान काहे नइखे जात. ई गिरोह ल़कडाउन के असफल करे ला कवनो हद ते गिरे खातिर तइयार बाड़ें. अमेरिका इंगलैन्ड के मीडिया अमेरिका इंगलैन्ड के बिगड़त हालात से ओतना चिन्तित नइखे जतना कि एह बाति से कि हिन्दुस्तान में कोरोना काल बनि के काहे नइखे उपटत. एहसे सगरी हिन्दुस्तानिचन से निहोरा बा कि देश के अइसनका दुश्मन के चीन्ह लेब आ एह लोग के हरकत का प्रभाव से बाचल रहे.\nजर्मनी के वित्त मंत्री खुदकुशी कइलें ?